ЎзА - Юлдузлар тўқнашган тун\nЮлдузлар тўқнашган тун\n06.04.2017 12:03 Чоп этиш версияси\n«Илми нужумда икки шарофатли сайёра – Зуҳал ва Муштарийнинг бир-бирига яқинлашуви даврида, яъни бахт-саодат аломати деб ҳисобланувчи «қирон буржи» остида туғилган шарофатли инсон Соҳибқирон аталади.\nЯратганнинг иродаси билан юлдузлар ҳаракатидаги бу ҳолат ҳар саккиз юз йилда бир келур. «Қирон буржи» остида туғилганларнинг учинчиси Амир Темурдир».\nАмир Темур шахси хусусида сўз кетганда, хаёлимдан мана шу маълумот лип этиб ўтаверади... Таажжубки, у зотнинг феъл-табиати, шахсияти борасидаги фикрлар, қарашлар, тадқиқотлар икки юлдуз сингари тўқнашаверади. Мана, неча асрдирки, дунё илм аҳли Соҳибқирон ҳодисаси ҳақида бир тўхтамга келолган эмас. Буюклигини англаганимиз сари мураккаб шахс эканига ҳам амин бўлиб бораверамиз.\nСоҳибқирон бобомизга замондош бўлган араб тарихчиси Ибн Арабшоҳнинг таърифига кўра, бобокалонимиз тенги йўқ феъл-атворли, теран мулоҳазали, вазмин бўлган. «У ҳазил-мазах, ёлғонни ёқтирмас, ўйин-кулгию кўнгилхушликка майлсиз, гарчи сўзидан озор етса ҳам, садоқат қилганларни ёқтирарди; у бўлиб ўтган ишга азият чекмас ва ўзига ҳосил бўладиган ютуқдан шодланмас эди... Кўпинча унинг мажлисида уятсиз сўзлар, қон тўкиш, асир олиш, нақбу ғорат қилиш ва ҳақорат гаплар бўлмасди. У бехато (нишонга ургувчи) фикрли, фаросатли, мислсиз даражада бахтли, улуғворлиги ўзига мувофиқ, қатъий азм билан сўзловчи, бошига кулфат тушганда ҳам ҳақгўй киши эди...", деб ёзади.\nЗамонлар оша Соҳибқироннинг таржимаи ҳолига, ҳукмдорлик, бунёдкорлик ва саркардалик фаолиятига қизиқиш ортса ортмоқдаки, асло камайган эмас. Ҳозиргача Амир Темур ҳақида Европада 500 дан ортиқ илмий асарлар яратилганлиги маълум. Фаолияти даврида бутун Турон ўлкасини бирлаштирган зот эндиликда илму ижод аҳлини «якқалам» қилиб келаётир. Зотан, инглиз драматурги Кристофер Марло, италиялик олима Магда Педаче, машҳур немис композитори Георг Генделни учраштирган макон – Амир Темур шахсидир.\nСоҳибқирон тимсолининг Ғарбда куч-қудратли, имон-эътиқодли, меҳр-оқибатли ва юксак маданиятли буюк шахс сифатида ижобий талқин қилиниши, нафақат буюк саркарда, адолатли ҳукмдор, балки оддий инсон сифатидаги ўй-кечинмаларини англашга уринишлар, айниқса, диққатга сазовор. Эдгар По қаламига мансуб «Темирбек» достонида енгилмас инсоннинг қалбини кўргандек, изтиробу мағлубиятлар алами унинг ҳам вужудини куйдирганини ҳис этгандек бўламиз.\nЯратган сийлаган, суйган банданинг ўз-ўзини тафтиш қилмаслиги, мудом зиддиятлар ичида бўлмаслиги душвор. Йўқса, бир замонлар золим подшо тамғаси босилган Амир Темурнинг «Халқ куфрга чидаши мумкин, зулмга тоқат қилолмайди», «Ғаним томонидан қўлимизга ҳар қандай сипоҳий асир бўлиб тушса, уни ўлдирмасинлар. Унга ихтиёр берилсин. Агар навкарликни қабул қилса, навкар бўлсин; йўқ деса, уни озод этсинлар» ёки «Ҳар қандай одам менинг адолат девонимдан паноҳ топган экан, гуноҳи бўлса ҳам, уни кечирсинлар. Иккинчи, учинчи марта яна гуноҳ йўлига кирса, у ҳолда гуноҳига яраша жазоласинлар» каби тузукларига ўзи амал қилмаслиги амри маҳол.\n«Биласизми, мени ҳаммадан кўра нима кўпроқ ҳайратга солади, – деб сўраган экан бир донишманд суҳбатдошидан. – Зўравонлик куч-қудратининг яратувчиликка қодир эмаслиги! Дунёда фақат икки ҳоким бор – қилич ва ақл-идрок. Охир-оқибатда ҳар доим ақл-идрок қилич устидан ғалаба қозонади». Амир Темурнинг ақли-заковати қиличи устидан ҳукмрон бўлмаганида, дунёнинг 27 мамлакатини мусаххар этолмас, мингдан ортиқ жангларда зафар қучолмас эди.\nОлти юз саксон йилдан ошибдики, Амир Темур номи тарих саҳнасидан тушгани йўқ, тушмайди ҳам. Унинг дунёга келиб, дунёга тортиқ этганлари, қолдирган мислсиз мероси номини мангуликка қадаб қўйган. Илм-фан, санъат-маданият, ҳарб, дин-шариат, меъморлик-бунёдкорлик ишларидан неча-неча авлодлар фахр-ифтихор туйғусини туйиб юрибди. Дилларида Соҳибқиронга ҳавас ва чуқур ихлос қўйганлари ҳам чин.\nМамлакат раҳбарлари, сиёсатдонларнинг иш столида ҳамиша давлат тузилиши ва салтанат юритишга доир асарлар турган. Шундай нодир асарлардан бири, шубҳасиз, “Темур тузуклари”дир. Бу тарихий китобдан мутаассир бўлмаган, фаолияти мобайнида тузуклардан улги олмаган раҳбар кам. Замон ва макон чегарасини билмай, бизнинг давримизгача ўз аҳамияти ва ўрнини йўқотмай келаётгани, турмушимизда рўй бераётган воқеликларга ҳануз мос тушаётгани асарнинг таъсир кучини янада оширади.\nТараққиётимизнинг ўзбек моделида ҳам, беш йилга мўлжалланган Ҳаракатлар стратегиясида ҳам “Тузуклар”даги айрим жиҳатлар ўз аксини топган. Бутун дунёда тан олинган “Ўзбек модели”даги давлатнинг бош ислоҳотчи бўлиши, қонун устуворлиги, кучли ижтимоий сиёсат юритиш тамойиллари Амир Темурнинг “Қаерда қонун устувор бўлса, шу ерда эркинлик бўлади”, “Гуноҳкорга ҳам, бегуноҳга ҳам раҳм-шафқат билан, ҳаққоният юзасидан ҳукм чиқардим. Фуқаро ва қўл остимдагиларга раҳмдиллик қилдим. Золимдан мазлумнинг ҳаққини олдим. Золим етказган моддий ва жисмоний зарарларни исботлаганимдан кейин уни шариатга мувофиқ иккиси ўртасида муҳокама қилдим ва бир гуноҳкорнинг ўрнига бошқасига жабр-зулм етказмадим” сингари тузукларига монанд келади.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида қонун устуворлигини таъминлаш ва суд-ҳуқуқ тизимини янада ислоҳ қилиш, ижтимоий соҳани ривожлантириш, хавфсизлик, диний бағрикенглик ва миллатлараро тотувликни мустаҳкамлаш каби кўплаб эзгу мақсадлар белгиланган. Халқ билан мулоқот ва инсон манфаатлари йилидан кўзланган мақсад ҳам давлатчилигимизни мустаҳкамлаш, аҳоли фаровонлигини янада оширишдир.\nСоҳибқироннинг “Тузуклар”идан дину шариат, паноҳ истаб келганлар ҳақидаги тузук, мулку мамлакат, сипоҳу раият аҳволидан хабардор ва огоҳ бўлиб туриш тузуки, раиятдан мол-хирож олиш, мамлакатни тартибга келтириш ва юксалтириш, унинг ободончилиги, хавфсизлигини амалга ошириш масалалари ҳам ўрин олган.\nТемурийлар даврида ҳар бир шаҳарда “дорул омонат”, яъни “ҳукумат уйи”, “дорул адолат” – қозихоналар мавжуд бўлган. Ҳар шаҳар ва вилоятда қози-судьялар ва муфтийлар аризачиларни қабул қилиб, суд ишларини олиб борган. Бугунги кунда мамлакатимизнинг турли чеккаларида халқ билан мулоқот қилиб, унинг дард-у қувончидан бохабар бўлиш мақсадида ташкил этилган муассасалар “халқ қабулхоналари” номини олди.\nКўринадики, Соҳибқирон ворислари унинг изидан бормоқдалар. Мамлакатни идора этишда адолат, бағрикенглик ва ҳаққонийликка амал қилишни фаолиятининг бош аъмоли, деб билган раҳбар, албатта, “Тузуклар”га мурожаат қилади. Зеро, аждодларни эъзозлаш нафақат улар билан ғурурланиш, балки уларнинг ишларини муносиб, сидқидилдан давом эттиришда зоҳир бўлади.


“МИШ - МИШ” ВА ХАВОТИРГА АСОС ЙЎҚ!\nГлавная / Иқтисод / “МИШ - МИШ” ВА ХАВОТИРГА АСОС ЙЎҚ!\nШу йил 18 сентябрда Ўзбекистон Республикаси Вазирлар Маҳкамасининг “Мамлакатимиз аҳолисини ва иқтисодиёт тармоқларини рақобат ва бозор механизмларини жорий этиш асосида дон, ун ва нон билан ишончли таъминлаш чора-тадбирлари тўғрисида”ги қарори қабул қилинди.\nҚарорга кўра, 2018 йил 15 сентябрдан бошлаб, бир килограмм 1-нав буғдой унини улгуржи сотиш нархи 1400 сўм миқдорида белгиланди. Шунингдек, қолипли нонни талаб ва таклиф асосида шакллантириладиган эркин бозор нархи бўйича сотиш тартиби жорий қилинди.\nБундан ташқари қарорга мувофиқ, “Ўздонмаҳсулот” АК корхоналари томонидан спирт ишлаб чиқарувчилар ва чорвачилик (паррандачилик, балиқчилик) корхоналари дон, шунингдек, олий навли буғдой унини биржа савдолари орқали чекловларсиз сотиш тўғрисидаги таклифларга розилик берилди.\n2018 йил 1 октябрдан бошлаб, ёшга доир, ногиронлик бўйича нафақа, боқувчисининг йўқотганлик пенсияси ва нафақаси (ҳар бир боқимандага), болалигидан ногирон бўлган 16 ёшдан катта шахсларга нафақа, ногирон бўлган 16 ёшгача болаларга нафақа, шунингдек, ёшга доир пенсиянинг белгиланган миқдоридан кам пенсия ва нафақа бўйича ҳар бир нафақа олувчига ҳамда бола икки ёшгача тўлгунга қадар уни парвариш қилиш бўйича нафақа олувчи ҳар бир оилага ун ва қолипли нон харид қилиш бўйича қўшимча харажатларни қоплаш учун энг кам ойлик иш ҳақининг 10 фоизи миқдорида ҳар ойлик пул компенсацияси тўланиши жорий этилди.\nШунга кўра, 2018 йил 1 октябрдан бошлаб, 14 ёшгача фарзандлари бўлган оилаларга болалар сонидан келиб чиққан ҳолда фуқароларнинг ўзини- ўзи бошқариш органлари томонидан белгиланадиган нафақа энг кам ойлик иш ҳақига нисбатан.\n- бир фарзанди бўлган оилага – 60 фоиз:\n- икки нафар фарзанди бўлган оилага – 100 фоиз;\n- уч нафар ва ундан кўп фарзанди бўлган оилага – 140 фоиз миқдорида тўланади.\nБозорда дон ва ун нархларини кескин ўзгаришини олдини олиш мақсадида истеъмолчиларга сотиш учун давлат заҳирасидан дон чиқаришни таъминлаш ҳам қарорда кафолатланган.\nБулардан кўриниб турибдики, ун ва нон маҳсулотлари нархи ошганлиги тўғрисидаги “миш-миш”лар ва хавотирларга асло ўрин йўқ. Аксинча, қарор аҳолини ижтимоий ҳимоясига ҳамда озиқ-ов-қат билан ишончли таъминлашга хизмат қилади.


Улуғбек Бақоев: «Футболчилар руҳий босимдан чиқиб кетиши муҳим эди»\nСуперлига 5-туридан ўрин олган «Сўғдиёна» - «Металлург» ўйинидан сўнг ҳар икки жамоанинг бош мураббийлари иштирокида матбуот анжумани ўтказилди. Анжуманнинг биринчи қисмида жиззахликлар мураббийи Улуғбек Бақоев журналистларнинг саволларига жавоб берди.\n«Кетма-кет мағлубиятлардан сўнг футболчиларда руҳий тушкунлик кўзга ташланганди. Шу сабаб бугун ғалаба қозонишимиз жуда муҳим эди. Ўйинга яхши тайёрлангандик. Футболчилар ҳисобда олдинга чиқиб олганимиздан кейин натижани ушлаб қолишга қаттиқ ҳаракат қилиб, гол ўтказиб юборишдан қўрқиб ўйнашди. Бу эса ўйин давомида ҳам руҳий босимни юзага келтирди.\nФутболсиз қоламан деб ўйламаганман, шу сабаб ишсиз юрган вақтимда ҳам тайёрланиб юрдим. Бир кун имконият берилишини билардим. Жарима зарбаларини ўйиндан аввал машқ қилганмиз, лекин қайси вазиятда ким зарба беришини футболчиларнинг ўзлари ҳал қилишлари керак эди»,- деб Бақоевнинг сўзларини келтирмоқда Tribuna.uz мухбири.\nАнглия Кубоги. «Ливерпуль» ғалабани қўлдан чиқарди


ЎзА - «TopTripTip Uzbekistan» – Ўзбекистонга саёҳат қилиш бўйича мобиль илова\n15.03.2019 17:11 Чоп этиш версияси\n«TopTripTip Uzbekistan» – Ўзбекистонга саёҳат қилиш бўйича мобиль илова\nЎзбекистоннинг Россия Федерациясидаги элчихонасида мамлакатимиз сайёҳлик салоҳиятига бағишлаб ташкил этилган давра суҳбати доирасида ушбу мобиль дастур тақдимоти ўтказилди.\n«TopTripTip Uzbekistan» сайёҳлик бўйича қўлланма бўлиб, «Android» ва «iOS» тизимларида ишлайдиган смартфонлар учун мўлжалланган. Электрон қўлланма «Мир» телерадиокомпанияси билан бирга Россиянинг «Appreal Group» компанияси томонидан ишлаб чиқилган.\nТақдимот чоғида «Appreal Group» таъсисчиси ва директори Андрей Сулейковнинг айтишича, ушбу дастур саёҳатчиларга Ўзбекистоннинг туризм салоҳияти, жумладан, юртимиздаги тарихий обидалар ва сайёҳлик йўналишлари ҳақида батафсил маълумот олиш имконини беради.\nДастурга мамлакатимиз ҳудудлари бўйича маълумотлар киритилган, интерфаол қидирув тизимига эга. Мисол учун, ундан юртимизда ўтаётган йирик тадбирлар, энг яхши меҳмонхона ва ресторанлар ҳамда бошқа сайёҳлик инфратузилмалари ҳақида маълумот олиш, тарихий жойларнинг тавсифлари билан танишиш мумкин.\nМобиль илова, шунингдек, фойдаланувчи турган жойга яқин ҳудудда қандай объектлар мавжудлиги ҳақида хабар беради.\nҚўлланма доимо янгилаб борилади ва барча ўзгаришлар дастурни қайта ўрнатмасдан юкланади.


ЎзА - Метрология соҳасидаги халқаро тажрибалар ўрганилди\n27.09.2016 17:42 Чоп этиш версияси\nМетрология соҳасидаги халқаро тажрибалар ўрганилди\nПойтахтимизда “Ўзстандарт” агентлиги ва Евро-Осиё давлат метрологик муассасалари ҳамкорлиги ташкилоти томонидан метрология соҳасидаги долзарб вазифаларга бағишланган анжуман бўлиб ўтди.\nХалқаро семинарда жаҳон бозорида мамлакатимизда ишлаб чиқарилаётган маҳсулотлар ва хизматлар рақобатбардошлигини ошириш бўйича кенг кўламли ишлар олиб борилаётгани таъкидланди. “Стандартлаштириш тўғрисида”, “Метрология тўғрисида”, “Маҳсулотлар ва хизматларни сертификатлаштириш тўғрисида”ги қонунлар шу мақсадга хизмат қилмоқда.\nМамлакатимизда стандартлаштириш, метрология ва сертификатлаштириш соҳасига тааллуқли қонунчилик базаси истеъмолчилар манфаатларини ҳимоя қилиб, бозорда инсонлар ҳаёти ва соғлиғи учун хавфли маҳсулотлар пайдо бўлишининг олдини олмоқда. Шунингдек, савдо-сотиқ йўлидаги техник тўсиқларни бартараф этишга хизмат қилмоқда.\n“Ўзстандарт” агентлигининг Метрология хизматлари кўрсатиш маркази метрология соҳасида ягона давлат сиёсатини амалга оширмоқда. Мавжуд юқори аниқликдаги ўлчаш воситалари ва усулларини такомиллаштириш, янгиларини яратиш, ўлчаш, назорат ва синаш воситаларини стандартлаштириш, ўлчаш воситалари турини тасдиқлаш мақсадида давлат синовлари бўйича ишлар ташкил қилаётир.\nЎзбекистон ушбу соҳада Евро-Осиё давлат метрологик муассасалари ҳамкорлиги ташкилотига 2004 йилдан бери аъзо саналади. Мазкур ташкилотнинг Қонунлаштирувчи метрология техник қўмитаси метрология соҳасидаги қонунчилик ва меъёрий ҳужжатлар масалалари билан шуғулланади.\n– Ўзбекистонда метрология соҳасида тизим ташкил этилиб, соҳа учун малакали мутахассислар тайёрлаш ва уларнинг малакасини ошириш масаласига алоҳида эътибор қаратилаётгани эътиборга молик, – дейди Куба миллий стандартлаш бюроси вакили Элина Гонсалес. – Бу борадаги илғор тажрибалар, замонавий ўлчаш воситалари ва тизимлари технологиялари, шунингдек, метрологик текширув масалалари бўйича ўзаро фикр алмашганимиз соҳамиз ривожига хизмат қилади.\nГермания, Куба, Россия, Беларусь, Озарбайжон, Словакия, Қирғизистон ва бошқа давлатлар мутахассислари иштирок этган семинарда метрология соҳасидаги халқаро амалиёт ўрганилди. Ўзбекистондаги метрологик лабораторияларнинг ўлчаш имкониятлари билан танишиш имконияти яратилди.


Брюс Ли дан калтак еган Жеки...\n20.07.2018 22:23 0 4535\n«Аждаҳонинг чиқиши» фильмидан скриншот\nБрюс Ли (болалигида — Ли Сяолун, улғайганида — Ли Чжэнфан) актёр, режиссёр ва жанговор спорт устаси бўлиш билан бирга, болалигида рақс билан ҳам жиддий шуғулланган. Яна шоир, файласуф...\n«Ўзимни ўзим назорат қилиш учун, аввало, ўзимни ўзим қабул қилишим керак. Ўз табиатимга қарши эмас, аксинча, у билан ҳамоҳанг ҳаракат қилишим лозим».\nБрюс Ли ўтган аср 50-йиллари ўрталаридан кунг-фу билан шуғуллана бошлаган. Биринчи устози Ип Мандан Вин-Чун услубида жанг санъатини ўрганган.\nУ 1959 йили Ҳонконгни тарк этиб, Америкага йўл олди. Сан-Францискода, кейин Сиэтлда қўним топди.\nЎзи яратган кунг-фу — Жит Кун-До («Муштдан олдин ҳаракат») услубида дарс бера бошлади.\nУч ойлигида кинога тушган Брюс Ли юлдузга айланиши учун 25 йил керак бўлди.\nТурли соҳаларда ўзини синаб кўрган Брюс Ли шарқ жанг санъатини кинога олиб кириб юлдузга айланди, уни Ҳолливудга таклиф этишди. «Катта босс», «Шиддатли мушт», «Аждаҳонинг чиқиши», «Аждаҳо йўли», «Аждаҳо билан олишув» фильмларида суратга тушди. Ўзи ҳам Ҳонконгда «Конкорд» киностудиясини очиб, «Ўлим билан ўйнашиш» фильми устида иш бошлади.\nБрюс Ли 1973 йилнинг 20 июль куни Ҳонконгда «Ўлим билан ўйнашиш» фильмини суратга олиш кетаётган бир пайтда тўсатдан вафот этди. Бу қайғули хабар миллионлаб мухлислар қалбини ларзага келтирди. Унинг ўлими сабаблари ҳақида турли тахминлар билдирилди, афсоналар тўқилди. Аммо аниқ бир тўхтамга келингани йўқ. У тириклигида афсона эди, ўлими ҳам сирли бўлиб қолди. Худди Александр Македонский сингари 32 ёшида оламдан ўтди. Агар ҳаёт бўлганида Брюс Ли бу йил 78 ёшга тўлган бўларди.\nКейинчалик катта экранларни забт этиб, юлдузга айланган Жеки Чан нафақат Брюс Ли билан шахсан танишиш бахтига муяссар бўлган, балки унинг зарбасини ҳам тотиб кўрган. Қуйидаги лавҳада Жеки Чан ўша даврни эслайди.\nБрюс Ли Жеки Чан\nХориж 27/02, 23:57\nХориж 27/02, 15:03


Ўзбекистон Республикаси Адлия вазирлиги - Ҳукумат қарори (468-сон, 07.06.2019 й.) билан Олий таълим муассасаларига ўқишга кириш учун ҳужжатларни қабул қилиш бўйича давлат хизматларини кўрсатишнинг маъмурий регламенти тасдиқланди.\n09:07:17 (GMT +5), Жм, 29 Мая 2020\nҲукумат қарори билан тасдиқланган регламентга мувофиқ, абитуриентлар Давлат хизматлари марказлар орқали ҳужжат топширганда сўровнома тўлдирилади.\nҚуйидаги ҳужжатларнинг асл нусхаси тақдим этилади:\n· паспорт (паспорт ёшига етмаганлар туғилганлик тўғрисидаги гувоҳнома);\n· мактабни, коллежни ёки лицейни тугатганлик тўғрисидаги ҳужжат (иловаси билан);\n· имтиёзга эга бўлганлар имтиёзни тасдиқловчи ҳужжат.


ЎзА - 2018 йилда 32 та мактабда 54 миллиард сўмликдан зиёд қурилиш ишлари бажарилди\n16.08.2018 17:09 Чоп этиш версияси\n2018 йилда 32 та мактабда 54 миллиард сўмликдан зиёд қурилиш ишлари бажарилди\nДанғара туманида “Азиз ва ягонамсан жонажон, Ўзбекистоним!” шиори остида Фарғона вилояти халқ таълими ходимларининг анъанавий август кенгаши бўлиб ўтди.\nМамлакатимизда ёшларни ҳар томонлама соғлом ва баркамол инсонлар этиб улғайтириш, таълим-тарбия сифатини мазмун жиҳатидан янги босқичга кўтариш, ўқитувчилик касбининг нуфузини юксалтиришга алоҳида эътибор қаратилмоқда. Президентимиз Шавкат Мирзиёев раислигида 2018 йил 17 июль куни умумий ўрта таълим тизимини ислоҳ қилиш ва ривожлантириш масалаларига бағишлаб ўтказилган йиғилишда ҳам бу борада аниқ вазифалар белгилаб берилди.\nАйни кунларда таълим соҳасида халқаро илғор тажрибалардан келиб чиққан ҳолда туб ислоҳотлар амалга оширилмоқда. Жумладан, ота-оналар ва ўқувчиларнинг хоҳиши, кенг жамоатчиликнинг таклифи асосида 11 йиллик умумий мажбурий таълим жорий этилди. Ўқув-тарбия жараёнига илғор педагогик ва ахборот-коммуникация технологияларини жорий этиш, ўқитувчиларнинг ижтимоий мавқеини юксалтириш орқали таълим сифатини ошириш борасида ҳам салмоқли ишлар қилинаётир. Буни Фарғона вилоятидаги мактаблар мисолида ҳам яққол кўриш мумкин.\nВилоятда бугунги кунда 913 умумтаълим мактаби фаолият кўрсатиб, уларда ёш авлоднинг замонавий билимларни пухта ўзлаштириши учун барча шароит яратилган. 143 та таянч мактабда ҳар бир фан йўналиши бўйича илғор тажрибаларни оммалаштиришга алоҳида эътибор қаратиб келинмоқда.\n2018 йил Инвестиция дастури асосида 32 та умумтаълим мактабида 54 миллиард сўмликдан зиёд қурилиш ишлари бажарилиб, таълим масканлари янада кўркам қиёфа касб этмоқда. 2018-2020 йилларда 86 та умумтаълим мактабида мукаммал таъмирлаш ишлари олиб борилиши режалаштирилган.\n– Мактабларимизда фидойилик билан ишлаётган ўқитувчиларимиз жуда кўп, – дейди вилоят халқ таълими бошқармаси бошлиғи Маъруфжон Турдиматов. – Уларнинг меҳнатини рағбатлантириш, тажрибаларини ўрганиш амалий самаралар бериши аниқ. Таълим сифати ва самарадорлиги бўйича ўтган ўқув йилини яхши натижалар билан якунладик. Истеъдодли ўқувчиларимиз нуфузли халқаро спорт мусобақалари, юртимизда ўтказилган фан олимпиадалари ва билимлар беллашувларида муваффақиятли иштирок этди. Янги ўқув йилида бу борадаги ютуқларни янада мустаҳкамлаш учун зарур чора-тадбирлар белгилаб олганмиз.\nАнжуманда амалга оширилган ишлар сарҳисоб қилиниб, истиқболдаги вазифалар белгилаб олинди. Таълим жараёнига компетенциявий ёндашувга асосланган давлат таълим стандартлари, ўқув режа ва дастурларини жорий этиш ҳамда дарсликлардаги ўзгаришларни педагог ходимларга етказиш, педагогларни таълим беришнинг янги замонавий усуллари билан таништириш, “Халқ таълими – сифатли таълим“ шиори остида машғулотлар ташкил этиш каби жиҳатларга алоҳида эътибор қаратилди.\nТадбирда энди иш бошлаётган бир гуруҳ ёш ўқитувчилар тантанали қасамёд қабул қилди. Илғор халқ таълими ходимлари, шогирдлари нуфузли халқаро спорт мусобақалари, фан олимпиадалари, билимлар беллашувларининг мамлакат босқичида юқори натижаларга эришган устозларга вилоят ҳокимлигининг совғалари топширилди.


ЁШЛАРГА АМАЛИЙ, ҲУҚУҚИЙ ЁРДАМ КЎРСАТИЛДИ » Зарафшон Газетаси\n1-2 декабрь кунлари вилоятимизда Ўзбекистон Республикаси Конституцияси қабул қилинганининг 25 йиллигига бағишланган "Ёшлар поезди" тарғибот акцияси тадбирлари ташкил этилди.\nТадбирнинг иккинчи куни тарғибот гуруҳлари Самарқанд шаҳри, Жомбой, Булунғур, Пайариқ, Тойлоқ, Самарқанд ва Ургут туманларида ёшлар билан учрашувлар ўтказди.\nСамарқанд сержантлар мактаби ҳамда Темурбеклар мактабидаги учрашувлар ёшлар учун унутилмас таассуротларга бой бўлди. Тадбирларда Бош Қомусимиз тарғиботи билан боғлиқ маълумотлар берилиши билан бирга ёшларни ўйлантираётган саволлар ва муаммоларга ечим топилди. Шаҳардаги 10-Меҳрибонлик уйи тарбияланувчилари иштирокида мавзу юзасидан расмлар танлови ўтказилиб, фаол иштирокчилар ёшлар иттифоқи ва ҳамкор ташкилотлар томонидан муносиб рағбатлантирилди.\nТойлоқда ўтган тадбирларда Амир Темур номидаги халқаро илмий экспедиция раҳбари ўринбосари М.Ходжаев, темуршунос олим П.Ашрафхўжаев, Ўзбекистон психологлар ассоциацияси аъзоси Б.Абдуллаев ва бошқалар мамлакатимизда ёшларни ватанпарварлик, миллий анъана ва қадриятларимизга ҳурмат руҳида тарбиялаш, маънавий етук ва жисмонан соғлом авлодни вояга етказиш, уларнинг ҳуқуқ ва манфаатларини ҳимоя қилиш борасида амалга оширилаётган ишларга тўхталди.\nЁшларнинг кенг қатламларига дахлдор бўлган долзарб масалалар, айниқса, уюшмаган ёшларнинг ҳаётда ўз ўрнини топиши учун муносиб шароит яратиш, уларни ҳар томонлама қўллаб-қувватлаш, касбга йўналтириш ва бандлигини таъминлаш, ташаббусларини рағбатлантириш масалаларига эътибор қаратилди.\nПайариқ туманидаги Челак қишлоқ хўжалик касб-ҳунар коллежида тарғиботчилар таълим муассасалари етакчи ёшлари билан учрашди. Уларни қизиқтирган саволлар, қийнаётган муаммолар эшитилди.\n– Нон цехим бор. Аммо нон маҳсулотлари савдосини йўлга қўйишим учун дўкон очмоқчиман. Кредит олишга ёрдам беринг, – деди челаклик О.Мукаррамов.\n– Маниобод, Бобур маҳаллаларида мактабгача таълим муассасалари қурилса, мақсадга мувофиқ бўларди.\n– Инглиз тилидан ташқари, форс, араб тилларини ўргатиш бўйича тўгараклар ташкил этилса.\n– Қишлоғимизда бўш ётган бинода, тикувчилик цехи ташкил этиш ниятидаман...\nШу каби муаммолар, таклифларга ёшлар иттифоқи, туман ҳокимлиги ва тегишли ташкилотлар ходимлари ўз муносабатини билдирди.\nУмуман, икки кун давомида вилоятимизнинг барча туман ва шаҳарларида 40 дан ортиқ учрашув, очиқ мулоқот ва ёшлар сайллари ташкил этилди.\n– Тарғибот тадбирларида ёшларни ўйлантираётган муаммоларни аниқлаш, уларни ҳал этишга кўмаклашиш, таклифларини қўллаб-қувватлаш ва интилишларини рўёбга чиқаришга алоҳида эътибор қаратилди, – дейди Ўзбекистон ёшлар иттифоқи вилоят кенгаши раиси ўринбосари Р.Умарова. – Тадбирлар доирасида 20 та таълим муассасаси, 9 та ишлаб чиқариш корхонаси, 2 та ҳарбий қисмда китобхонлик акцияси ўтказилди ҳамда вилоятдаги 165 та умумий ўрта таълим мактабларига Ўзбекистон ёшлар иттифоқи томонидан 3 минг 300 дан ортиқ китоб тарқатилди.\nСамарқанд ва Каттақўрғон шаҳарларида "Ўзбеккино" миллий агентлиги қошидаги "Кино актёр" театр студияси томонидан саҳналаштирилган "Жалолиддин Мангуберди" спектакли намойиш этилди.\nТарғибот гуруҳи таркибидаги психологлар томонидан таълим муассасалари, аҳоли маданият ва дам олиш масканлари, маҳаллаларда қабуллар ҳамда тажрибали шифокорлар жалб этилган ҳолда тиббий кўриклар ташкил этилди. Ҳар бир туман, шаҳарда кам таъминланган, эҳтиёжманд оилалар фарзандлари, ногиронлиги бўлган ёшларга зарур воситалар ва эсдалик совғалари топширилди.\nЁшлар билан бўлган мулоқотлар давомида 185 дан ортиқ муаммо ва таклифлар аниқланиб, уларнинг 100 га яқини жойида ҳал этилди, 80 дан ортиғи ижросига қаратилган чора-тадбирлар ишлаб чиқилди. 27 нафар ёшлар ишга жойлаштирилди.


Илон Маскнинг онаси болалари билан муҳтожликда ўтказган йиллари ҳақида сўзлаб берди » Sangzor.uz - Инновацион ахборот портали\nSangzor.uz » Дунё » Илон Маскнинг онаси болалари билан муҳтожликда ўтказган йиллари ҳақида сўзлаб берди\nTesla ва SpaceX компаниялари асосчиси Илон Маскнинг онаси Мэй хоним миллиардер ўғлининг ёшлиги анча қийинчиликда ўтгани ҳақида сўзлаб берди.\n1979 йилда эри билан ажрашганидан сўнг Мэй Маск моддий жиҳатдан қийналиб қолган ва оила тирикчилик учун энг зарур нарсалардан ҳам иқтисод қилишга мажбур бўлган. Tesla компаниясининг бўлажак асосчиси Илон, унинг укаси Кимбал ва синглиси Тоска эски либослар дўконидан (секонд-хенд) харид қилинган кийимларни кийишга ҳамда энг арзон егуликларни ейишга мажбур бўлишган.\n«Болаларим ерёнғоқ мойида тайёрланган бутербродни ҳамда ловияларни хуш кўришарди. Бу анча арзонга тушарди. Яна мен гуруч ва нондан оддийгина егуликлар тайёрлаб берардим ва бу таомлар арзонлиги билан бирга фойдали ҳам эди», — деган Мэй Маск.\nМасклар оиласи кинотеатр, ресторан ва сартарошхоналарга боришмаган. Бунинг ўрнига она болаларининг сочларини ўзи тарошлаб қўйган. Турар-жой ва тирикчилик учун она диетолог сифатида ишлаб қилиб пул топган.\n«Биз яшашга интилдик ва фарзандларим мен билан бирга курашди», — дея сўзларини ниҳоялаган Мэй Маск.\nИлон Маск 1971 йилда Жанубий Африка Республикасининг Претория шаҳрида, шу ерлик муҳандис-учувчи ва канадалик диетолог аёл оиласида туғилган. Бўлажак миллионер ўсмирлик пайтидаёқ АҚШга кўчиб кетишга қарор қилади. Қўшма Штатларга Канада орқали бориш осонроқлигини тушунган йигит онасининг канадалик эканидан фойдаланган ҳолда Канада паспортини олади ва отасининг қаршилигига қарамай, 18 ёшга тўлиш арафасида – 1989 йилда Кингстондаги Қиролича университетига ўқишга жўнаб кетади. Орадан уч йил ўтиб, у АҚШда, Пенсилвания университетига ўқишга киради.\nИлон Маск айни пайтда миллиардерлар ўнлигига киради: унинг бойлиги 70,5 млрд долларга баҳоланади.\nУнинг бир ёшга кичик укаси Кимбал ҳам бизнес билан шуғулланади — у The Kitchen ресторанлар тармоғи соҳиби.\nИЛОН МАСК КАРАНТИНГА ҚАРШИ ИСЁН КЎТАРДИ…\nИлон Маск ўзга сайёраликлар ҳақида гапириб берди\nЖек Ма: “Одам компьютердан ақллироқ”. Илон Маск: “Менимча, эса йўқ”


Москвада яна муҳожир "ов"и бормоқда\nМуҳожирларга кўра¸ Москва вокзалларидаги "ов" келгинди меҳнат муҳожирлари пулини талашдан ўзга нарса эмас.\nРоссия Миграция хизмати томонидан Москванинг машҳур Уч вокзал майдони, «Проспект Мира» ва «Комсомолская» метро бекатларида текширув ўтказилди ва камида 150 нафар ноқонуний тожик ва ўзбек муҳожири ушланди.\nРоссия пойтахтининг Уч вокзали деб номланувчи майдон аслида Ярослав, Ленинград ва Қозон вокзалларининг туташган майдонидир. Булардан айнан Қозон вокзали Марказий Осиёдан келувчи поездларни қабул қилади ва ортга кузатади. Бу вокзаллар майдони ишсиз, уй-жойсиз юрган кўплаб мухожирларнинг ҳам пул топиш,ҳам яшаш жойига айланиб қолган. Шу сабабли вокзаллар чорраҳасига ҳуқуқ тартибот органларининг ҳам қизиқиши катта.\nСўнгги пайтларда Москвадан мухожирларга нисбатан Миграция хизмати томонидан уюштирилаётган ҳақиқий «ов» бошланганлиги тўғрисида кўплаб хабарлар келиб турибди. Уч вокзаллар майдонида куни кеча Москва бўйiча Федерал миграция хизматининг ходимлари томонидан уюштирилган навбатдаги мана шундай «шикор» тафсилотларини Москва Федерал Миграция хизмати матбуот котиби Екатерина Лобовадан сўраб олдик :\n- Федерал Миграция хизмати томонидан МоскванингУч вокзали майдонида атрофдаги метро бекатларида Темир йўл милиция бўлими билан биргаликда текширув ўтказилди. Майдонда 150 нафар одам ушланди. Улар иммиграция қонунларини бузганликда гумон қилинмоқдалар. Ушланганлар қаторида олдин судланган Қирғизистон фуқароси чунтагидан совуқ қурол, аниқроғи ов пичоғи топилди. Барча қонунбузарлар энг яқин милиция бўлимига келтирилди.\nОзодлик: Нима учун текширув учун айнан Уч вокзал майдони танланди?\n- Бу текширув режа асосида бажарилган. Биз режа бўйича деярли ҳар куни бундай текширувларни ўтказамиз.\nОзодлик: Қўлга олинганлар ҳозир қаерда?\n- Улар ҳозирда ўша милиция бўлимида. Биз ҳужжатларини текшириб шахслари аниқлангандан кейин аниқ бўлади: ким депорт қилинади, ким қўйиб юборилади. Умуман бундай текширувлар натижасида сўнгги пайтларда бу каби қонун бузилишлари ошиб бормоқда. Масалан, 2010 йилнинг дастлабки 2 ойи давомида 19 558 текширув ўтказилган. Паспорт-виза қоидаларини бузганлиги учун жами 43 704 киши маъмурий жавобгарликка тортилди¸ дейди Москва Федерал Миграция хизмати матбуот котиби Екатерина Лобова.\nМосква шаҳрида авж олган текширувлар борасида «Тожик меҳнат муҳожирлари» Умумроссия ижтимоий ҳаракати раҳбари Каромат Шарипов ўзгача фикр билдирди:\n- Уч вокзал майдонида бўлган текширув¸ асосан¸ келаётган поездлардаги муҳожирларга тегишли эди. Тасаввур қилинг, жой йўқлигидан, келганларнинг аксарияти билетсиз. Бунинг ўзи қонунбузарлик¸ деб олиниши мумкин.\nЭътибор беринг, битта келаётган поездда 17 вагон бўлади. Ҳар бир вагонда 100 тадан кам одам кўрмаганман. Жами битта поезддан 2000 яқин одам Уч вокзал майдонига тушади. Милиция ходимларининг ўзлари вокзалларда бўлаётган коррупция ва талон-тарожликга аралашган. Тожик-ўзбеклардан иборат уларнинг ёрдамчилари ҳам бор. Кечаги текширувдан кейин барча ушланганлардан пули олиниб қўйиб юборилган, буни мен аниқ биламан. Қозон вокзалида санғиб юрганларнинг аксари ўзлари ўғрилик ва юртдошларини талаш билан шуғулланишади. Ҳар бир ўтаётган муҳожирдан улар 3 минг рубл миқдорида товон олишади. Кеча милицияга тушганлар ким 200, ким 300 , яқинда келганлар бўлса 2000 рубл тўлаб қутулишди. Тўғриси, бу очиқчасига пул йиғишнинг яна бир йўли. Милиция бошлиғини ўғли туғилганми, ишқилиб пул йиғиш керак эди, холос, дейди «Тожик меҳнат муҳожирлари» Умумроссия ижтимоий ҳаракати раҳбари Каромат Шарипов куни кеча Москванинг Уч вокзали майдонида Миграция хизмати томонидан уюштирган текширув борасида.\nМигрант.ру халқаро муҳожирлар ҳаракати сайти тарқатган маълумотга кўра, Москвада 2010 йилда Россия ҳукумати томонидан муҳожирларга ўрнатилган талаб квотаси 250 минг кишини ташкил этди. Баъзи хабарларга асосан Россия пойтахти аҳолисининг 70 фоизини муҳожирлар ташкил қилар экан. Москвада расман 12 миллион ортиқ одам истиқомат қилади.


Ургутда тумонат одам ҳокимлик биноси олдига тўпланди. ИИБ ҳолатга аниқлик киритди (+видео)\nБош саҳифаЯнгиликларУргутда тумонат одам ҳокимлик биноси олдига тўпланди. ИИБ ҳолатга аниқлик киритди (+видео)\nБугун ижтимоий тармоқларда мингга яқин фуқаро Ургут тумани ҳокимлиги биноси олдига тўплангани, улар шахсиятига оғир гаплар айтган фуқарони халққа топширишларини сўраб жанжал кўтараётгани акс этган видеолар тарқалди. Самарқанд вилояти ИИБ ахборот хизмати мазкур ҳолат юзасидан муносабат билдирди.\nҚайд этилишича, 2021 йил 21 июль куни Ургут тумани Дўстлик маҳалласида яшовчи, 1989 йилда туғилган фуқаро Ш.Ш. Telegram ижтимоий тармоғидаги гуруҳда гуруҳ аъзоларини ҳақоратлаган видео мурожаатини жойлаштириб, фуқароларнинг шаъни ва қадр-қимматини беодоблик билан қасддан тахқирлаган.\nҲақоратли видеони кўрган гуруҳдаги айрим фуқаролар Ш.Ш. бунинг учун кечирим сўрашини талаб қилиб, унинг яшаш хонадонига боришган.\nҲолат юзасидан туман ИИБ ҳузуридаги Тергов бўлими томонидан Ўзбекистон Республикаси ЖКнинг 140-моддаси 2-қисми билан жиноят иши қўзғатилиб, фуқаро Ш.Ш.га нисбатан қамоқ эҳтиёт чораси қўлланилган. Ҳозирда дастлабки тергов ҳаракатлари олиб борилмоқда.\nШунингдек, Ш.Ш.нинг яшаш манзилига келиб, жанжал кўтарган барча фуқароларнинг шахсига аниқлик киритилган.\n“Жамоат тартибини бузган ҳар бир фуқаронинг ҳаракатларига қонуний тартибда баҳо берилади”, дейилади хабарда.


Тошкентда яна бир гуруҳ бемор коронавирусдан соғайди | Qalampir.uz\nТошкентда яна бир гуруҳ бемор коронавирусдан соғайди\nЖамият\t10 Май 17:13 7629\nТошкентдаги Вирусология илмий-текшириш институти клиникасида 10 нафар, Эпидемиология, микробиология ва юқумли касалликлар илмий-текшириш институти клиникасида 4 нафар, жами 14 коронавирус инфекциясига чалинган бемор бутунлай соғайди ва реабилитацияга кузатилди.\nВирусология илмий-текшириш институти клиникасидан соғайганларнинг 8 нафари Тошкент шаҳридан, Қорақалпоғистон Республикаси ва Андижон вилоятидан 1 нафардан. Улардан 8 нафари коронавирус инфекциясига чалинганлар билан мулоқот орқали касалликни юқтириб олган. Қолган 2 нафари Россиядан келган ва карантинга олинган. Коронавирус аниқлангач, клиникага ётқизилган. Беморлардан 6 нафари эркак, 4 нафари аёл. Улар орасида энг ёши каттаси 49 ёшда бўлса, энг ёши шу йил туғилган чақалоқ.\nЭпидемиология, микробиология ва юқумли касалликлар илмий-текшириш институти клиникасида тузалганларнинг барчаси эркак бўлиб, 2 нафари Россиядан, 1 нафари Қозоғистондан келган ва карантинга олинган. Коронавирус аниқлангач, клиникага ётқизилган. Қолган 1 нафари эса коронавирус инфекциясига чалинганлар билан мулоқот орқали касалликни юқтириб олган. Ҳудудлар кесимида оладиган бўлсак, Тошкент, Наманган, Сирдарё ва Фарғона вилоятларидан 1 нафардан. Улар орасида энг ёши каттаси 78 ёшли отахон бўлса, энг ёши кичиги 22 ёшда.\nТошкент шаҳрида шу пайтга қадар 561 нафар бемор соғайган бўлса, эндиликда улар 575 нафарга етди.\nҲозирда мамлакат бўйлаб коронавирус инфекциясидан бутунлай соғайганлар 1870 нафарни ташкил этмоқда.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Ҳозирда коронавирус аниқланганлар сони 2411 нафарга етди. Бугунгача беморларнинг 10 нафари вафот этган.\n23 Май 10:39 36441\n23 Май 00:56 34429\n23 Май 10:17 26895\n22 Май 08:41 25678\n22 Май 23:13 21886


O‘zLiDeP 2014 йилги сайлов олди дастурида белгилаган вазифаларнинг қанчаси амалга ошди? - zarnews.uz\nO‘zLiDeP 2014 йилги сайлов олди дастурида белгилаган вазифаларнинг қанчаси амалга ошди?\nСамарқанд ветеринария медицина институтида ўтказилган “Менинг биринчи овозим” лойиҳаси доирасида уюштирилган учрашувда талабалар партия фаолларига шу савол билан мурожаат қилишди.\nТадбирда O‘zLiDeP вилоят Кенгаши бўлим мудири Қодир Шойимов сўзга чиқиб, ўтган 5 йилликка мўлжалланган сайловолди дастурининг 98 % бажарилганлигини алоҳида эътироф этди.\nШунингдек учрашувда талабалардан Сайлов кодекси, партиянинг янги Сайловолди дастурида ёшлар ва таълим тизими йўналишларида белгиланган вазифалар юзасидан саволлар келиб тушди.\nУчрашувда сўзга чиққанлар жорий йилги сайловлар бутунлай янгича муҳитда, янгича ҳуқуқий шароитда ўтиши, ушбу сиёсий жараёнга Ўзбекистон Либерал-демократик партияси ҳам жиддий тайёргарлик кўраётганлигини алоҳида таъкидлади. Шунингдек, партиянинг янги сайловолди дастурида белгиланаётган асосий ғоя ва вазифалар ҳақида иштирокчиларга маълумотлар берилди.\nХусусан, жорий йилги сайловлар мамлакатимиз тарихида илк бор Сайлов кодекси асосида ўтказилаётганлиги, бу эса сайловнинг қонунийлик, шаффофлик, очиқлик шароитида ўтишининг яна бир ёрқин ифодаси эканлигини алоҳида эътироф этишди.\nСавол-жавобга бой тарзда ўтказилган тадбирда “Сиз O‘zLiDePни биласизми?” мавзусида викторина ташкил этилиб, ғолибларга партиянинг эсдалик совғалари топширилди.\nТеглар: O’zLiDeP партияси\nИжтимоий тармоқларда кўринмаётганимиз, ишламаётганимизни билдирмайди\nНеча ёшдан маҳаллий кенгашларга депутат бўлиш мумкин?\n“Самарқандда O’zLiDePнинг юз мингинчи аъзоси” акцияси ғолиби аниқланди\nO‘zLiDeP Самарқанд вилоят кенгашига янги раис сайланди\nДепутат Толиббой Эшмонов мурожаатчининг бепул даволанишига ёрдам берди\nНурободда эҳтиёжманд оилаларнинг ҳар бир аъзосига 220 минг сўмдан моддий ёрдам берилмоқда\nПутин Россия аҳолисини оммавий равишда бепул эмлашга кўрсатма берди\n«Динамо»да янги футболчилар ўйнайди\nкоронавирус тест синовлари сайлов Ҳиндистон Хитой Динамо Беларусь портлаш тўлов-контракт Нью-Йорк чартер рейс COVID-19


«Буларни отелдан чиқадиган вақти келган эди. Ўзи соат 12 да ҳисоб-китоб қилиб кетишлари керак эди. Чиқавермагач, хабар олай деб эшикни қоқдим. Эшик очиқ экан ичкари кирдим. Қарасам ҳамма ëқ қон. Ўртада ўзбек хотин қора-қонга беланиб ëтибди. Дархол полиция чақирдим, жуда кўп полиция келди. Учта машинада келишди», – дейди суҳбатдош.


Ҳавонинг атмосфера босимининг паст қиймати, асосий метеорологик элементлар (атмосфера босими, ҳаво ҳарорати, нисбий намлик) нисбатан кам ўзгарувчанлиги, қуёш нурланишининг кўп давомийлиги (йилига 2780 соат) ва юқори ялпи қуёш радиацияси курорт иқлимини яратади. Хонободда диплопий ўзгарувчанлиги унчалик катта эмас, бу эса курорт иқлимининг ижобий омили бўлади. Бу ерда барча йил мавсумлари яхши сезилади.\nХонобод Ўзбекистоннинг энг илиқ жойларидан бири бўлиб, бу ерда қиш узоқ давом этмайди – атига 50 кун (20 декабрдан 8 февралгача). Ўртача ойлик ҳарорат +1,5°С ни ташкил этади. Қиш даврида қуёшли об-ҳавоси бўлган кунларнинг кўп бўлиши курортда иқлим билан даволашни кенг қўллаш учун қулайдир. Ёз фасли бу ерда иссиқ, қуруқ ва узоқ давом этади (қарийб 5 ой) ва ўртача ойлик ҳарорат +25,5°С ни ташкил этади.\nИқлим билан даволашнинг метеорологик шароитлари ёзда, об-ҳавонинг анча барқарор бўлиши ва ультрабинафша радиациянинг етарли табиий ресурслари борлиги оқибатида, бошқа йил мавсумларига қараганда кўпроқ бўлади. Қуёш нурлари терига тушиб, сезгир нерв толаларининг улкан миқдорини қўзғатади, кўп сонли тери рецепторларига таъсир этади, нерв тизими орқали ички аъзоларнинг функцияларига таъсир кўрсатади.\nХонобод иқлими ҳақидаги юқоридаги маълумотлар ундан иқлим билан даволаш учун фойдаланишга имкон беради ва асосан апрел ойидан октябргача давом этадиган гелиотерапия саналади. Йилнинг барча мавсумларида, санаторияда аэротерапия (ҳудуд бўйлаб сайр) ўтказилади.


Кумиков: "Бугун АГМК футболчиларига ишонч етишмади"\nСуперлига баҳсларининг 2-тур доирасида бугун АГМК ўз майдонида «Навбаҳор» жамоасини қабул қилди ва 1:2 ҳисобида мағлубиятга учради. Учрашувдан сўнг АГМК клуби бош мураббийи Виктор Кумиков ўз фикрлари билан ўртоқлашди.\n«Бизнинг бугунги ўйин мавсумга тайёргарлик кўрганимиздаги баҳсларни ҳисобласак энг ёмони бўлди дея оламан. Биз ўртоқлик учрашувларида ҳам бу каби ёмон ўйнамаган эдик. Футболчиларда ўзларига бўлган ишонч ва ирода етишмади, бунга сабаб балки уйдаги илк ўйин бўлганидир.\n«Навбаҳор» ўз имкониятларини кутди ва унумли фойдаланди. Қарши ҳужумда тўп суришди. Биз ўтказиб юборилган голдан кейин таваккал қилиб олдинга интилдик. Биринчи бўлим тенг курашлар остида кечди, иккинчи бўлимда эса улар ғалабага ҳақли ўйин кўрсатишди.\nМавсум олдидан олдимизга кучли 6 таликка кириш мақсадини қўйганмиз. Мавсум бошланди ва фақатгина шу ҳақида ўйлаймиз», - дейди Кумиков.


Сув тўғридан-тўғри ҳаводан ишлаб чиқарилади\n09 Iyun 09:40 / Published in Ўзбекистон янгиликлари\nҚорақалпоғистонда ичимлик сувининг ноёб ишлаб чиқарилиши очилмоқда. У ҳаводан қазиб олинади.\nЧимбой вилояти метеорологик станциясида аллақачон сув генератори ўрнатилган.\nБу атмосфера ҳавосидан ичимлик суви ишлаб чиқариш учун экспериментал мослама.\n«Атмосфера сув генератори» (Airaqua — 7 та тозалаш филтридан иборат) атмосфера ҳавосидан ичимлик сувини Қорақалпоғистоннинг Чимбой вилояти метеорологик станциясида ишлаб чиқаради. Маълум қилинишича, қурилма ичимлик сувига эҳтиёж катта бўлган ҳудудларга мослаштирилган. Ушбу инновацион технологияни синов сифатида тақдим этилган ва олинган статистик маълумотлар ёрдамида республикамизнинг бошқа об-ҳаво станцияларида ўрнатиш режалаштирилган.\nҚизиғи шундаки, атмосфера ҳавоси — бу улкан намлик омбори, атмосфера суви генераторини ўрнатиш дунёда атмосфера сувини ишлаб чиқарадиган самарали қурилма деб ҳисобланиши мумкин. Ушбу қурилма дистилланган сувдан сувни бир хилда олиш имконини беради. Атмосфера намлиги ва ҳароратига қараб кунига 12 дан 30 литргача сув олишингиз мумкин.\nУшбу инновацион қурилма юқори қувватни (1 киловатт) талаб қилмаслиги ҳам муҳимдир. Бу ихчам, экологик тоза, фойдаланишда технологик жиҳатдан илғор, инсон ҳаёти учун хавфсиздир. Бу ҳақда Ўзгидромет матбуот хизмати хабар берди.\nTagged under: генератор, ичимлик суви, ИШЛАБ ЧИҚАРИШ, Қорақалпоғистон, ҲАВО


Аёллар касалликлари аднексит даволаш усуллари - DAVOLASH\nАвтор Davo На чтение 6 мин Просмотров 126 Опубликовано 01.03.2022\nАёллар касалликлари аднексит нималарга этибор бериш керак\nШамоллашга қарши уқалаш\nАёллар касалликлариАднексит бачадон ўсимталари (бачадон найи ва тухумдонлар) яллиғланишидир.\nШахсий гигиена қоидаларига риоя қилмаслик, совуқ қотиш (совуқ сувда чўмилиш, совуқ ер ёки тошда ўтириш), толиқиш ва ҳоказолар касаллик ривожланишига имкон беради. Шамоллаш жараёни бактериал инфекцияси (ичак таёқчаси, стафилакокклар, стрептококклар, шунингдек, гонококклар) мавжудлиги билан боғлиқ бўлиб, у бачадон ўсимтасига қиндан кириб келади. Шу боис қин ва ташқи жинсий аъзолар шамоллаш касалликлари (қ. Вульвовагинитлар) аднексит вужудга келишига олиб келиши мумкин.\nЎткир аднексит ва бачадон ўсимталари сурункали шамоллашининг хуружи бир-бирига ўхшаш бўлади.\n• Кориннинг пастки қисмларида оғриқ ва касалмандлик пайдо бўлади.\n• Бадан ҳарорати 38-39°C гача кўтарилади, қалтираш бўлиши мумкин.\n• Кўнгил айниши ва қайт қилиш мумкин.\n•Пешоб чиқарганда оғриқлар туриши.\n• Қиндан ёқимсиз ҳидли ажратмалар чиқиши.\nАднекситни вақтида даволаш керак, чунки ўсимталар шамоллаши пуштсизликка, ой кўриш муддатининг бузилишига, инфекциянинг бошқа аъзоларга тарқалишига айланиб кетиши мумкин.\nАднекситнинг энг хавфли асоратлари: • перитонит; • кичик тос абсцесси; •битишмалар касаллиги; • ҳомила бачадондан ташқарида вужудга келиши; пуштсизлик.\nКасаллик аломатлари пайдо бўлиши биланоқ гинекологга мурожаат қилиш керак.\nҚоринда қаттиқ оғриқ турса, беморнинг аҳволи оғирлашса, «Тез ёрдам» чақириш зарур.\nАниқ ташхис қўйилгунга қадар (ўткир аппендицит ва ҳоказо касалликлар эмаслиги аниқлангунгача) оғриқ босувчи воситалар, сургилар, қоринга иссиқ босимлар тескари таъсир кўрсатиши мумкин.\nҚориннинг пастида фақат аднекситдагина эмас, балки ўткир аппендицит, бачадондан ташқари ҳомиладорлик, тухумдон кистаси ва бошқа кўплаб касалликларда оғриқ бўлади. Шубоис умумий шифокорлик ва гинекологик кўриклар, ташхис учун одатдаги таҳлиллардан ташқари қўшимча усуллар ҳам қўлланади:\n• қин, уретра ва бачадон бўйинчаси шиллиғини бактериологик текширув;\n• бачадон найларининг рентгенологик текшируви ва ҳоказо.\nСурункали аднекситда хуруждан огоҳлантириш учун шахсий ва жинсий гигиенага риоя қилишга, совуқ қотишдан эҳтиёт бўлишга қаратилган чора-тадбирлар кўриш зарур.\nЎткир аднекситда ва сурункали аднексит хуруж қилганида муолажа гинекологик касалхонада олиб борилади. Касалликнинг дастлабки кунларида ҳарорат ва умумий ҳолат яхшилангунча ётиб даволаниш тайин қилинади.\nПарҳез. Овқат тўлақонли, соғлом овқатланиш тамойилларига мос бўлиши керак. Касаллик хуружи даврида овқатда ош тузи истеъмолини, бинобарин, шўр маҳсулотлар истеъмолини чеклаш, шунингдек, яллиғланиш жараёнларини камайтириш учун кальций (сутли маҳсулотлар) истеъмолини кўпайтириш мақсадга мувофиқдир.\nДори воситалари. Ўсимталар сурункали шамоллашнинг енгил шаклларида амбулатория (уй) шароитида ўтказишга доридармонли муолажа самаралидир. Дориларни шифокор кўрсатмаси ва унинг назорати остида ичиш лозим. Ташқи муолажа учун • К • Кремлар, геллар кўринишидаги антибиотиклар: Клиндамицин • Далацин ва ҳоказолар. • Пуркаладиган эритмалар: Ромазулан • Ваготил • Мирамистин • Цитеал. Ичиладиган дорилар • Антибиотиклар: Абактал • Бактрим сироп • Бактрим форте • Офлоксин • Сифлокс. • Оғриқ қолдирувчи, шамоллашға қарши дорилар: Диклофенак • Вс • Вольтарен (ҳапдорилар). Аднекситнинг жарроҳликсиз бартараф этиб бўлмайдиган кўплаб асоратлари мавжуд: Перитонит. • Кичик тос абсцесси. • Бачадондан ташқаридаги ҳомиладорлик. • Пуштсизлик ва ҳоказо. ТАБИИЙ ВОСИТАЛАР Халқ табобати рецептлари (дамламалар)\nМаврак гиёҳи 5 гр, календула гули 5 гр, қичитқиўт гиёҳи 5 гр, қизилпойча гиёҳи 5 гр, дастарбош 5 гр дан олинади ва аралашмани термосдаги 1 л қайнатилган сувга солиб, 2 соат тиндирилади, сузилади ва 2 ой мобайнида кунда 3 маҳал 1 стакандан ичилади. Бачадон ўсимтаси, шамоллашда энметрит ва вагинитда ёрдам беради.\nТошчўп гиёҳи 10 гр, туятовон гиёҳи 10 гр, агар илдизпояси 10 гр, қичитқиўт гиёҳи 5 гр, қизилпойча гиёҳи 5 гр чойқошиқда олиниб, 1 л сувда қайнатилади, 20 дақиқа тиндирилиб, сузилади, аднекситда 2 ой мобайнида кунда уч маҳал ярим стакандан ичилади.\nСабур ёки каланхоэ суви билан бирга мўмиёнинг 10 гр сақичини 200 гр шарбатга кўшиб ичилса, бачадон ва тухумдонлар шамоллаши қолдиғининг сўрилиб кетишида самара беради; кунда 2 маҳал овқатдан ярим соат олдин 1 чойқошиқдан ичилади. Муолажа муддати 1 ой, 3-4 ойдан кейин муола жа такрорланади. Танаффусда асал мумининг спиртли настойкаси тавсия этилади (кунда 2 маҳал 3 томчидан).\nХотин-қизлар жинсий аъзоларининг яллиғланиш касалликларида дори пуркаш, қинга пахта кўйиш ва турли шифобахш гиёҳлар препаратлари солинган ваннада чўмилишлари тавсия этилади. Шу мақсадда кўпинча дастарбош, сариқандиз, мойчечак, календула, қичитқиўт ва ҳоказолардан фойдаланилади. Эман пўстлоғи ва мойчечак гули 5 гр дан, қичитқиўт япроғи 15 гр, тоғ куши гиёҳи 25 гр олиниб аралаштирилади ва 2 ошқошиғи 1 л қайнатилган сувга солинади сўнг 2 соат тиндирилиб, сузилади. Пуркаш, қин ваннаси ва пахта қўйиш учун мўлжалланган.\nЭман пўстлоғи 15, жўка гули 10 гр олиниб 1 л қайнатилган сувга 1 ошқошиғи солиниб, 3 дақиқа тиндирилади, совитилиб, сузилади. Эрталаб ва кечкурун пуркалади. Жўка гули 10 гр, мойчечак гули 15 гр дан олиниб, 1 стакан қайнатилган сувга 1 ошқошиғини солиб, 15-20 дақиқа тиндирилиб, сузилади. Эрталаб ва кечкурун пуркалади.\nАднексит ва бошқа касалликларда иситиш муолажаси қилиниши мумкин: бир бош карам сутда қайнатилади, уни челакка ағдарилади ва совигунча устида ўтирилади.\nАйниқса орқа, думба, оёқ, елка, қўл мушакларини уқалаш шамоллаш жараёнининг йўқолиб кетишини тезлаштиради. Аёл чалқанча ётади, даволовчи аёл эса ўнг кўлининг тўртта бармоғини қориннинг ён юзасига киндик баробарида қўяди. Кафт таги сал кўтарилиб туради. Бармоқлар билан қориннинг чап ярмидан бошлаб айлана бўйлаб бир маромда босиб борилади, бармоқлар озгина босим билан аста-секин аввал пастга сўнг қорин марказига кўчади, кейин эса тепага кўтарилади (тескари томонда) ва дастлабки жойга қайтиб, киндик баробарида ҳаракат тўхтайди. Соат йўналиши бўйича биринчи давра босилганидан кейин яна бир неча давра қилинади, ҳар айланишда киндикка яқинлашиб келинаверади ва шу ерда муолажа ниҳоясига етади.\nТашқаридан ёрдам имкони бўлмаганда аёл ўзини-ўзи уқаласа бўлаверади.


Сенат раиси, ҳукумат раҳбари, бош прокурор, вазирлар ва вилоят ҳокимлари президентлик сайловида иштирок этди – Газета.uz\nОиласи билан сайловда овоз берган Сенат раиси ва ҳукумат раҳбари, бош прокурор, вазир ва вилоят ҳокимларининг сайловда иштироки, «келажаги учун овоз берган» Комил Алламжонов — «Газета.uz» уларнинг сайлов участкасида олинган суратларини тўплади.\nLotinchada 24 октябр 2021, 17:22 Сайлов-2021 Сиёсат\n24 октябрь — Ўзбекистон президентлигига бўлиб ўтаётган сайловларда президентликка номзодлар, амалдорлар ҳам мазкур жараёнларда иштирок этишди. Шунингдек, Сенат раиси, ҳукумат раҳбари, вазирлар ва вилоят ҳокимлари президентлик сайловларида овоз берди. «Газета.uz» уларнинг барчасини тўплади.\nСенат раиси Танзила Нарбаева Тошкент шаҳридаги 362-сайлов участкасига оила аъзолари билан келиб, президент сайловида овоз берди.\nФото: Шерзодхон Қудратхўжа Facebook саҳифаси\nБош прокурор Ниғматилла Йўлдошев Юнусобод туманидаги 494-сайлов участкасида оиласи билан бирга овоз берди. Бу ҳақда унинг ўзи Марказий сайлов комиссиясида бўлиб ўтган брифингда айтиб ўтди.\nФото: МСК ахборот хизмати\nТашқи ишлар вазири Абдулазиз Камилов, халқ таълими вазири Шерзод Шерматов президентлик сайловларида овоз берди.\nФото: Ташқи ишлар вазирлигининг расмий вакили Юсуп Кабулжанов\nБош вазир ўринбосари Азиз Абдуҳакимов Тошкентдаги 16-сайлов участкасида президент сайловида иштирок этди.\nФото: «Янги Ўзбекистон» нашри\nОлий ва ўрта махсус таълим вазири Абдуқодир Тошқулов Тошкентдаги 412-сайлов участкасида оила аъзолари билан бирга овоз бериш жараёнида иштирок этди.\nФото: Олий таълим вазирлиги ахборот хизмати\nАдлия вазири Русланбек Давлетов ҳам президентлик сайловида овоз берди.\nФото: Русланбек Давлетов Facebook саҳифаси\n«Конституциявий ҳуқуқимиздан фойдаланиб, сайловда овоз бердик», — деб ёзиб қолдирди вазир Facebook`даги саҳифасида.\nҚишлоқ хўжалиги вазири Жамшид Ходжаев оиласи билан бирга сайловда ўз овозини берди.\nМаҳалла ва оилани қўллаб-қувватлаш вазири Раҳмат Маматов Бухоро шаҳар «Абдухолиқ Ғиждувоний» маҳалла фуқаролар йиғинида жойлашган 73-сайлов участкасида ўзи муносиб деб билган номзодга овоз берди.\nФото: Маҳалла ва оилани қўллаб-қувватлаш вазирлиги ахборот хизмати\nМаҳалла ва оилани қўллаб-қувватлаш вазири ўринбосари Ботир Парпиев Тошкент шаҳри Яккасарой тумани «Юнус Ражабий» маҳалла фуқаролар йиғинида жойлашган 573-сайлов участкасида овоз берди.\nЭнергетика вазири Алишер Султанов президентлик сайловида овоз берди.\nБош вазир ўринбосари, Иқтисодий тараққиёт ва камбағалликни қисқартириш вазири Жамшид Қўчқоров ҳам президентлик сайловида овоз берди. Бу ҳақда у Twitter`даги саҳифасида маълум қилди.\n«Ўзбекистон келажаги учун овоз бердим!», — дея ёзиб қолдирган вазир.\nБандлик ва меҳнат муносабатлари вазири Нозим Ҳусанов Юнусобод тумани «Юбусобод» МФЙ 14-округ, 499-сайлов участкасида овоз берди.\nИвестициялар ва ташқи савдо вазирлиги раҳбарияти — бош вазири ўринбосари — инвестициялар ва ташқи савдо вазири Сардор Умурзаков Ўзбекистон президенти сайловида иштирок этди.\nФото: Ивестициялар ва ташқи савдо вазирлиги\nАндижон вилояти ҳокими Шуҳрат Абдураҳмонов Андижон шаҳри Иқтисодиёт ва қурилиш институтида ташкил этилган 35-сайлов участкасида рафиқаси Насиба Абдураҳмонова билан бирга президент сайловида иштирок этди.\nСамарқанд вилояти ҳокими Эркинжон Турдимов Самарқанд шаҳридаги 144-сайлов участкасида биринчилар қаторидан президент сайловида овоз берди.\nТошкент вилояти ҳокими Даврон Ҳидоятов Нурафшон шаҳридаги Давлат хизматлари маркази биносида жойлашган 10-сайлов участкасида ўзи муносиб деб билган номзодга овоз берди.\nБухоро вилояти ҳокими Ботир Зарипов Бухоро шаҳридаги 49-сайлов участкасида овоз берди.\nҚарши шаҳридаги 4-сайлов участкасида Қашқадарё вилояти ҳокими Зоир Мирзаев овоз берди.\nФото: 13-Қашқадарё округ сайлов комиссияси матбуот маркази\nСурхондарё вилояти ҳокими Тўра Боболов «Термиз» давлат музей-қўриқхонаси биносида жойлашган 269-сайлов участкасида овоз берди.\nХоразм вилояти ҳокими Фарҳод Эрманов Урганч шаҳридаги 28-сайлов участкасида овоз берди.\nФарғона вилояти ҳокими Хайрулло Бозоров Фарғона шаҳри Шодиёна маҳалласидаги «Ишга марҳамат» мономарказида ташкил этилган 88-сайлов участкасида овоз берди.\nЖиззах вилояти ҳокими Эргаш Солиев Жиззах шаҳридаги 39-сайлов участкасида овоз берди.\nТошкент шаҳар ҳокими Жаҳонгир Ортиқхўжаев Шайхонтоҳур тумани «Зафаробод» маҳалласида ташкил этилган 410-сайлов участкасида овоз бериб, президент сайловида иштирок этди.\nБундан ташқари Марказий сайлов комиссияси раиси Зайниддин Низомходжаев Чилонзор туманидаги 318-сайлов участкасида овоз берди.\nЎзбекистон мусулмонлари идораси раиси, муфтий Нуриддин домла Холиқназаров президентлик сайловида овоз берди.\nШунингдек, Миллий масс-медиани қўллаб-қувватлаш ва ривожлантириш жамоат фонди васийлик кенгаши раиси Комил Алламжонов ҳам сайловда иштирок этди.\nФото: Комил Алламжонов Telegram-канали\n«Келажагим учун овоз бердим!», — деб ёзади у.\nПрезидент матбуот котиби Шерзод Асадов ҳам сайловда овоз берди.\nФото: Шерзод Асадов Telegram-канали\n«Мамлакатимиз равнақи, эркин, фаровон, хавфсиз ва ишончли келажаги учун!», — деб ёзади у.\nЭслатиб ўтамиз, Ўзбекистон президенти сайловида мамлакатдаги сайлов участкаларида соат 13:00 ҳолатига кўра сайловчиларнинг 52,7 фоизи иштирок этди.\n«Газета.uz» 8 235\nФото, видео: Тошкентда сайлов куни 24 октябр 2021, 15:28


ЎЗБЕКИСТОН РЕСПУБЛИКАСИ ОЛИЙ СУДИТАМАГИР ИНСПЕКТОР ПОРА ОЛАЁТГАНДА ҚЎЛГА ТУШДИ from\nТАМАГИР ИНСПЕКТОР ПОРА ОЛАЁТГАНДА ҚЎЛГА ТУШДИ\nРиштонлик Ойбек Раҳимжонов (исм-шарифлар ўзгартирилган) Фарғона вилояти ички ишлар бошқармаси йўл ҳаракати хавфсизлиги бошқармаси видеокузатув гуруҳи кичик инспектори лавозимида ишлаётганда унга қариндош-уруғ, қўни-қўшни, таниш-билишларининг ҳаваси келарди. Афсуски, О. Раҳимжонов ўз нафсидан касбий иродасини устун қўёлмади. Оқибатда нафақат жиноий жавобгарликка тортилди, балки ота-онасининг ҳам юзини шувит қилди.\nГап шундаки, ўтган йил 25 июнь куни Ойбек «Фарғона-Тошлоқ» автомобиль йўлида ташкил этилган карантин постида хизмат қилаётган эди. Тун ярмида постга Шерали Акрамов бошқарувидаги «Cobalt» русумли, давлат рақами ечиб қўйилган автомашина яқинлашади. Табиийки, тунги пайтда юргани ҳамда давлат рақами ечиб қўйилганидан гумонга борган инспектор машинани тўхтатади. Шунда машина юкхонасида қўшни давлатдан айланма йўллар орқали олиб кирилган лампочкалар борлиги маълум бўлади. Шунда Шерали Акрамов жавобгарликдан қочиб, таниши Фазлиддин Толиповнинг автомашинасида уйига кетиб қолади.\nБундай вазиятда инспектор ноқонуний олиб кирилган товар моддий бойликлари ҳамда ҳайдовчининг воқеа жойидан кетиб қолгани хусусида тегишли баённома расмийлаштириши шарт эди. Бироқ Ойбек Раҳимжонов бунинг ўрнига транспортни жарима майдончасига олиб борган. Сўнгра жарима майдончаси қоровули Дўстмурод Ҳалимовга бу ҳақда ҳеч қандай ҳужжат тузмасликни тайинлайди. Орадан кўп ўтмай жарима майдончасига Ш. Акрамовнинг таниши Равшанбек Мирёқубов етиб келади ва инспектордан ишни «босди-босди» қилишда ёрдам сўрайди.\nСуҳбат асносида О. Раҳимжонов ёрдам бериш ўз-ўзидан бўлмаслигини таъкидлаб, қоидабузарлик учун маъмурий баённома расмийлаштирмаслик эвазига 200 АҚШ доллари миқдорида пора талаб қилади. Равшанбек унинг талабига рози бўлади. Шундан сўнг инспектор автомашинани жарима майдончасидан чиқариб юборади. Эртаси куни Р. Мирёқубов орқали Фазлиддиндан бир миллион сўм ва икки қути лампочка олади. Орадан уч-тўрт кун ўтгач, қолган 50 АҚШ долларини беришини ҳам қистайверади.\nТамагирнинг қилиғидан жаҳли чиққан Р. Мирёқубов Фарғона вилояти ички ишлар бошқармасига ариза билан мурожаат қилиб, тамагир инспекторга нисбатан қонуний чора кўришни сўрайди. Шу куни О. Раҳимжонов Равшанбек билан учрашиб, ундан беш юз минг сўмни олган вақтида қўлга олинади.\nЖиноятга жазо муқаррар. Ана шу тамойилга амал қилган жиноят ишлари бўйича Фарғона тумани суди О. Раҳимжоновни Жиноят кодексининг 210-моддаси 2-қисми «в» банди билан айбдор деб топиб, 5 йил муддатга озодликдан маҳрум этди.\nФарғона тумани суди раиси


Айтилишича, 14 январ куни ўзбекистонлик уч киши Жалолободнинг Олабуқа туманида маҳаллий чўпон Қапар Мўлдўбековни калтаклаб, у боқиб юрган 100 дан зиёд қўйни Ўзбекистонга ҳайдаб кетибди.\nҚирғизистонлик воқеа гувоҳлари Қапар чўпон Кўксерек қишлоғида 355 та қўйни ўтлатиб юрган пайтда ўзбекистонликлар келиб, қўйларининг қарийб учдан бирини олиб кетишганини айтишибди. Улар аввалига ўзбекистонликлар бутун сурувни ҳайдаб кетмоқчи бўлишгани, фақат бошқа бир чўпон халақит бериб қолгани учун “борига барака” қилишганини қўшиб қўйишибди. Ҳозир чўпон касалхонада даволанаётганмиш.\nВоқеадан кейин у ерга 50-60 одам йиғилиб, қўй ўғрилари гўрига ғишт қалашибди. Шундан кейин икки давлат чегарачилари учрашибди. Қирғиз зобитлари ўзбекистонлик ҳамкасбларига ўғрини ушлаб, таъзирини бериб қўйишни сўрашибди.\nЎғриларни тутган ўзбек погонлилари 77 қўйни қўшниларга қайтарибди. Қўйларнинг қолгани қаёқда қолгани ҳозирча маълуммасмиш.\nБунақа воқеалар пайтида йўтал аралаш овоз чиқариб қўядиган ўзбекнинг мутасаддилари бу гал оғзига талқон солиб олган – Ўзбекистондаги ҳеч бир хабарчи сайт бу ҳақида ёзмади. Фақат Узметроном деган сайт Қирғизистондан келган “24 қўй ўз юрти келажагига ишонч йўқлигини айтиб, Ўзбекистондан сиёсий бошпана сўраган”и ҳақида истеҳзо қилди.\nБу воқеадан кейин Ўзбекистон ҳақида “у ёқларда эркинлик йўқ бўлгани билан талончилик авж олмаган” деб бировга гап бермай юрган мендек нотавонлар тилини тишлаб қолди.\nЁ тилни тишлаш ўрнига ўша тарафга қараб, баланд овоз билан: “Қўйлар муборак, бой ота, қўйлар муборак!” деб қичқирсаммикин? Қани, данданадан олинг, данданадан...


Линза ҳақида — У ким, бу нима — QOMUS.INFO\nQOMUS.INFO > Л ҳарфи > ЛИНЗА\nЛИНЗА (нем. Linse, лот. lens — ёсмиқ; икки томони қавариқ шиша) — 1) оптикада — иккала томони сферик (ёки бошка шаклдаги) сиртлар билан чегараланган шаффоф жисм; ёруғлик оқими шаклини ўзгартириб беради. Асосан, оптик системаларнинг асосий элементларидан бири ҳисобланади. Линза, кўпинча, шишадан тайёрланади; инф-рақизил нурлар ёки ультрабинафша нурлар учун шаффоф моддалар (кварц, флюорит ва б.) дан тайёрланади. Линза сиртининг кўриниши кўпинча сферик, махсус Линза ларда эса сферик бўлмаслиги ҳам (мас, цилиндрик) мумкин. Одатда, сферик сиртлар билан ёки битта сферик сирт ва битта ясси сирт б-н чегараланган Линзалар кенг қўлланади. Шак-лига кўра, Линзалар қавариқ ва ботиқ хилларга бўлинади. Сферик сиртларнинг С, ва С2 марказлари орқали ўтган ММ, тўғри чизиқ Л. нинг бош оптик ўқи, О нуқта оптик маркази деб аталади. Линзанинг оптик маркази орқали бурчак остида ўтувчи ҳар қандай тўғри чизиқлар Линзанинг қўшимча оптик ўқлари дейилади.\nЛинзани кўплаб призмаларнинг йиғиндиси деб тасаввур қилиш мумкин (4-расм). Қавариқ Линзалар параллел нурлар дастасини йиғиб беради [уларни йиғувчи (мусбат) Линзалар дейилади]; Ботик Линзалар ёруғликни ҳар томонга тарқатиб юборади [уларни тарқатувчи (манфий) Линзалар деб аталади]. Параллел нурларни мусбат Линза ларда бир нуқтада — Л. нинг бош фокусида, манфий Линза ларда эса (тарқалаётган нурларни) Линзанинг мавҳум бош фокусида йиғиш мумкин. Манфий Линза ларда буюмнинг мавҳум тасвири, мусбат Линза ларда ҳақиқий, аммо тескари тасвири оли-нади. Линзанинг оптик марказидан фоку-сигача бўлган масофа Л. нинг фокус масофаси дейилади. Оптик асбобларда, Линза ларнинг оптик аберрацияси туфайли, бир неча Линзалар ишлатилади;\n2) акустикада — товуш йўналишини ўзгартира оладиган (товушни фокуслайдиган) қурилма. Оптик Линза каби акустик Линза ҳам икки иш сирти билан чегараланади. Бу икки сиртнинг синдириш кўрсаткичи асосий тав-сифи бўлади. Шу сабабли Л. материали шаффоф бўлганида унинг тўлқин қаршилиги муҳитнинг тўлқин қаршили-гига яқин бўлиши шарт. Акустик Л. каттиқ, суюқ, газсимон моддадан иборат бўлиши мумкин. Ҳаволи Л. лар радиоаппаратураларда, қаттиқ ва суюқ Л. лар дефектоскопияда, тиббиёт диагностикасида қўлланади, шунингдек, ультра-товушдан фойдаланиш (техника ва биология)да уни концентрациялаш (йиғиш) учун ишлатилади.\nPrevious PostЛИНГВИСТИК ФАЛСАФА


Нодира Қодирова шизофрения хасталигига чалинганмиди? | Qalampir.uz\nТаҳлил\t26 Ноябрь 2019 19:37 8717\nНодира Қодированинг вафоти билан боғлиқ воқеалар қанчалик унутилиши ва ёпди-ёпди бўлишидан манфаатдор тарафлар кўп бўлса-да, бу ҳодисага шунчаки кўз юмиб бўлмайди. Айниқса, унинг ортидан келиб чиқаётган гап сўзларга. Бу ҳақда Туркия маҳаллий оммавий ахборот воситалари ёзмоқда.\nНодира Қодирова вафот этган уйнинг эгаси, “Адолат ва тараққиёт” партияси депутати Ширин Унал яқинда марҳумада шизофрения аломатлари бўлганини айтганди. Шунингдек, депутат “Менга берилган маълумотларга қараганда, Нодира Қодированинг вафоти – суиқасд”, деган эди. Оммавий ахборот воситалари, журналистлар депутатнинг айнан шу сўзларига алоҳида урғу бермоқда. “Хўш, депутатга бу маълумот қаердан келяпти? Ким унга бундай маълумотни очиқлаяпти? Умуман олганда, тергов жараёни тугамай, иш судга оширилмай, суд қарор чиқармай туриб, депутат бу маълумотни қаердан олиб эълон қиляпти? Демак, унинг тергов ва прокуратура органлари фаолиятига бевосита аралашуви мавжуд”, дейилади ижтимоий тармоқлардаги муҳокамаларда.\nУшбу масала юзасидан Нодира Қодированинг адвокати Бирол Ўзтурк ўз муносабатини билдирди. У журналист Суат Токташ билан суҳбатда бўлди.\nБирол Ўзтурк: — Афсуски, унинг гаплари менга ҳам ғайритабиий туюлди. Биз ҳуқуқ ҳимоячиси сифатида тергов ва суриштирув натижаларига қараб баҳо берамиз. Ҳозирча, ҳужжатлар ҳеч нарса аён эмас. Унинг бу шаклдаги баёнотига нима деб изоҳ беришни билмаяпман.\nСуат Токташ: — Бирор жойдан маълумот олмаяптими?\nБ.Ў.: — Билмайман. Ҳозирча на жиноят ва на суиқасд деган гумонлар йўқ. Шу сабаб унинг айтган гапларини тўғри деб билмайман.\nС.Т.: — Депутат унинг шизофрения аломатлари бўлганини айтяпти. Сиз терговга оид ҳужжатларни кўрдингиз. Унда бу ҳақда ёзилганми ёки шифокорларнинг хулосаси борми?\nБ.Ў.: — Йўқ, бундай ҳужжат йўқ. Айни вақтда мен ҳурматли депутатдан шуни сўрашни истардимки, модомики унинг шизофрения хасталиги аломатлари бор бўлса, нега бу у ўлгандан кейин хаёлингизга келди? Нега уйингизда ишлатдингиз? 1 ярим йилга яқин ўз оилангиз, турмуш ўртоғингиз яшайдиган уйда ишлатдингиз. Агар шундай касаллиги бўлса, нега у билан бир уйда яшадингиз? Мен Нодирани яқиндан таниган одамлар билан учрашдим. Севгилиси билан кўришдим. Ҳеч ким у ҳақда бундай гап айтмади. Аксинча, унинг ҳаётни севишини келажак орзулари бир олам бўлганини айтди. Минг афсус, мен депутатнинг бу гапларидан жуда қаттиқ сиқилдим.\nС.Т.: — Депутат Нодира Қодированинг бирор дори ёки антидепрессант воситани истеъмол қилгани назарда тутаётган бўлса-чи...\nБ.Ў.: — Йўқ, бўлиши мумкинмас. Бу на терговга оид ҳужжатларда ва на дўстлари, қариндошлари, у билан бирга ишлаган ишчилар билан суҳбатда айтилмаган. Аммо, бир нарсани аниқ биламан. Нодира Қодирова депутат Ширин Уналнинг уйида қочоқ ишчи мақомида, яъни ҳеч қандай расмий ҳужжат ва суғуртасиз ишлаган. Иккинчи хизматкор Ҳилола ҳам худди шундай тартибда ишлаган. Буларни мен аниқ айта оламан. Аммо, бошқа масалаларни, ҳатто, изоҳлашга журъатим йўқ. Чунки бундай маълумотлар йўқ.\nЭслатиб ўтамиз, жорий йилнинг 23 сентябрь куни ўзбекистонлик Нодира Қодирова Туркиянинг Анқара шаҳрида “Адолат ва тараққиёт” партияси депутати, нафақадаги генерал Ширин Уналнинг уйида вафот этди. Аввалига у ўз жонига қасд қилгани айтилди. Орадан кўп ўтмай, Нодира Қодированинг акаси синглиси жиноят қурбони бўлгани, у дўппослангани, ҳатто, суд-тиббий экспертизаси вақтида унинг барча ички аъзолари олиб ташлаганини айтиб чиқди.\nМазкур ҳолат кўплаб баҳс-мунозаралар ва ўзаро тортишувларга сабаб бўлгандан кейин Туркия Ички ишлар вазири Сулаймон Сойлу тергов жараёнларини шахсий назоратига олганини айтиб чиқди.\n04 Июль 19:01 37346\n06 Июль 17:43 32354\n04 Июль 09:49 29943\n04 Июль 17:15 28673\n06 Июль 19:27 27100


Жамоатчилик билан алоқалар бўлими Бош сахифа\nРаҳбар: Санаев Фурқат Чориевич\nТелефонлар: +998 (71) 241-16-40\nЭлектрон манзил: Furkat.Sanaev@minzdrav.uz\nҚабул кунлари: Жума 15:00 дан 17:00 гача\nАхборот хизмати бўлими тўғрисидаги\n1. Ахборот хизмати (кейинги ўринларда Хизмат деб аталади) вазирлик марказий аппаратининг мустақил таркибий бўлинмаси ҳисобланади ҳамда бевосита унинг раҳбарига бўйсунади.\n2. Хизмат ўз фаолиятида Ўзбекистон Республикаси Конституциясига, “Давлат хокимияти ва бошқаруви органлари фаолиятининг очиқлиги тўғрисида”ги Ўзбекистон Республикаси Конунига ва Ўзбекистон Республикасининг бошқа қонунларига, Ўзбекистан Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига ҳамда ушбу Низомга амал қилади.\n3. Хизмат ўз фаолиятини вазирликнинг ҳудудий ва таркибий бўлинмалари ҳамда бошқа давлат ҳокимияти ва бошқаруви органларининг тегишли хизматлари билан ўзаро яқин ҳамкорликда амалга оширади.\nахборот соҳасидаги ягона давлат сиёсатини амалга ошириш борасида Ўзбекистон Республикаси Президентининг Матбуот хизмати, давлат ва хўжалик бошқаруви бошқа органларининг ахборот хизматлари билан самарали ва амалий хамкорликни таъминлаш;\nкенг жамоатчиликни давлат ва хўжалик бошқаруви органининг фаолияти, унинг соҳага доир норматив-ҳуқуқий ҳужжатлари тўғрисида холисона, сифатли ва тезкор хабардор хилиш;\nоммавий ахборот воситалари (кейинги ўринларда ОАВ деб аталади) билан ўзаро қамкорлик қилиш, Хизмат билан доимий ҳамкорликда ишлайдиган журналистлар доирасини шакллантириш, ахборот хабарларини (матбуот учун ахборотлар, бюллетенлар ва шу кабиларни) тарқатиш, оммавий тадбирларни ташкил этиш;\nвазирликнинг бошқа бўлинмалари билан биргаликда миллий ва хорижий ОАВда тарқатиш учун хабар, ахборот-маълумот материаллар, шарҳлар ва ахборот-таҳлилий материаллар тайёрлаш;\nвазирлик фаолиятини хорижий ОАВда сифатли ёритиш мақсадида Ўзбекистон Республикасининг хорижий мамлакатлардаги ваколатхонларини, шунингдек, хорижий мамлакатларнинг Ўзбекистондаги дипломатик ваколатхоналарини ахборот материаллари (фото, аудио ва видеоматериаллар, босма маҳсулотлар ва шу кабилар) билан таъминлаш;\nидора фаолиятига нисбатан жамоатчилик фикрининг ҳолати ҳамда миллий ва хорижий ОАВ позициясини таҳлил килиш ва улар тўғрисида давлат ҳокимияти ва бошқаруви органи раҳбариятига ахборот бериш;\nвазирликнинг фаолият соҳасига алоқадор матнли, фото, аудио ва видеоматериаллар маълумотлар банкини шакллантириш ва юритиш.\nоммавий тадбирларни. шу жумладан. давлат ва хўжалик бошқаруви органининг раҳбарлари иштирокидаги тадбирлар (мажлислар, йиғилишлар, учрашувлар, матбуот анжуманлари, брифинглар, семинарлар, давра суҳбатлари ва бошқалар)ни ташкил этади ва ўтказади;\nқабул қилинаётган қонун хужжатлари, социал ва ижтимоий ахамиятга молик муҳим дастурлар ҳамда Ўзбекистон Республикаси ҳудудида ҳуқуқни қўллаш амалиёти ҳолати мониторингини олиб боради ва кенг жамоатчиликни хабардор қилиб боради;\nвазирлик фаолиятига доир масалалар бўйича босма материалларни тайёрлайди ҳамда миллий ва хорижий нашрларда эълон қилади, телекўрсатувлар ва радиоэшиттиришларни ташкил этади, тегишли соҳада давлат сиёсатини амалга оширади;\nвазирлик фаолиятига доир масалалар бўйича жамоатчилик фикрини ҳамда миллий ва хорижий оммавий ахборот воситалари позициясини ўрганишга доир таҳлилий ишларни амалга оширади, вазирлик раҳбариятига ахборот бериш учун эълон қилинган долзарб материаллар шарҳларини тайёрлайди;\nвазирлик фаолиятини энг тўлиқ ва холисона ёритиш мақсадида миллий ва хорижий ОАВ хадмда журналистлар билан ўзаро хамкорликни амалга оширади;\nвазирлик фаолиятига доир фото, аудио ва видеоматериалларни тайёрлайди ҳамда уларни тайёрлаш жараёнида давлат ва нодавлат ОАВ билан узаро хдмкорлик килади;\n6. Хизмат ўз ваколатлари доирасида миллий ва хорижий ахборот агентликлари хдмда ОАВнинг вазирлик фаолияти тўғрисидаги материалларни тайёрлашда кўмаклашиш тўғрисидаги буюртманомалари ва сўровларини кўриб чиқади.\nвазирликнинг йиғилишларида, мажлисларида ва бошка тадбирларида катнашиш;\nқуйилган вазифаларни бажариш учун вазирликнинг раҳбари билан келишган ҳолда идоранинг бошқа бўлинмалари ходимларини жалб этиш, шунингдек, бошқа ташкилотларнинг мутахассислари ва малакали экспертларини, шу жумладан, шартнома асосида жалб этиш;\nвазирлик бошқа органларининг ахборот хизматлари билан белгиланган тартибда ўзаро ҳамкорлик қилиш;\nраҳбариятнинг топшириғига кўра давлат органларида, республика ва халқаро аҳамиятга эга бўлган тадбирларда Хизмат ваколатига тааллуқли масалалар бўйича вазирлик номидан вакиллик қилиш;\nвазирликнинг ахборот сиёсатини такомиллаштиришга доир таклифларни, Хизмат фаолияти масалалари бўйича норматив ҳужжатлар лойиҳаларини раҳбариятнинг кўриб чиқиши учун киритиш.\nвазирлик фаолиятининг миллий ва хорижий ОАВда холисона, сифатли ва тезкор ёритилишини таъминлаш учун жавоб беради.\n9. Хизмат ходимлари сони у амалга оширадиган вазифаларнинг мураккаблиги ва ҳажмига кўра вазирликнинг раҳбари томонидан, ходимларнинг тасдиқланган умумий сони доирасида белгиланади.\n10. Хизмат фаолияти вазирлик раҳбарияти томонидан тасдиқланадиган иш режаси асосида ташкил этилади.\n11. Хизматга вазир томонидан лавозимга тайинланадиган ва лавозимдан озод килинадиган раҳбар бошчилик қилади.\n12. Хизмат раҳбари бевосита вазирга ва айни вактда унинг матбуот котиби хисобланади.\n13. Хизмат рахбари:\nХизматда кадрларни танлаш ва жой-жойига қуйишни таъминлайди, ходимлар ўртасида вазифаларни тақсимлайди;\n14. Хизмат ходимлари Хизмат рахбарининг тақдимномасига кўра белгиланган тартибда лавозимга тайинланади ва лавозимдан озод килинади.\n15. Хизмат фаолиятини ахборот, ҳуқуқий, моддий-техник ва транспорт билан таъминлаш, шунингдек, унинг ходимларига ижтимоий-маиший хизмат кўрсатиш давлат ва хўжалик бошкаруви органининг таркибий бўлинмалари учун белгиланган тартибда амалга оширилади.\nСайтдан рўйхатдан ўтган фойдаланувчилар сони: 33355


Тошкентда йиғинга киришган Ўзбекистон МТЖ футболчиларини Бабаян ширинликлар билан сийлади | Fayzbog.uz\nЎзбекистон миллий терма жамоаси ЖЧ–2018 саралаш босқичи сўнгги икки ўйини олдидан бугун, 20 август куни Тошкентда ўқув-машғулотлар йиғинига киришди, дея хабар бермоқда ЎФФ сайти.\n“Пахтакор” стадионида ўтказилган йиғиннинг илк кунида асосан Олий Лига клубларида тўп сураётган футболчилар иштирок этди. Легионерлардан Анзур Исмоилов миллий термага келиб қўшилди. Қолган легионерлар терма жамоа ихтиёрига кейинроқ етиб келади.\nМашғулот давомида футболчиларнинг кайфиятини кўтариш мақсадида кичик мусобақалар ўтказилди. Берилган шартларни тез ва чаққонлик билан бажарган футболчилар бош мураббий Самвел Бабаян томонидан кичик рағбатлантирувчи совғалар билан тақдирланди.\nШиринликмуш.футбол хақида ўйла ширинлик тарқатгунча.ош бермабди янаям))


Фарғона водийсининг Косон шаҳрида туғилган маликул уламо Алоуддин Абу Бакр ибн Масъуд ибн Аҳмад Косонийнинг ўн жуздан иборат “Бадоеус саноеъ фи тартибиш шароеъ” китоби устози Алоуддин Самарқандийнинг уч жузли “Туҳфатул фуқаҳо” асарига ёзилган шарҳдир. “Туҳфатул фуқаҳо” мазҳабимизда тан олинган нодир китоблардан бўлиб, унда фиқҳий масалалар мажмуи мухтасар баён этилган.\nАлоуддин Косоний китобини “Бадоеус саноеъ фи тартибиш шароеъ”, яъни, “Шариат қонунини тартиблашда гўзал санъатлар” деб номлар экан, уни қўлга киритган киши ибодат ва муомалот масалалари ажойиб бир санъат даражасида тартиб-интизом билан териб айтилган батафсил ва мазмунли асарга эга бўлишини назарда тутган.\nДинни ўрганиш йўлида босилган ҳар қадам учун улуғ мукофотлар бор. Муқаддимада бунга далил сифатида бир ривоят келтирилади. Улуғ саҳобий Умар ибн Хаттоб розияллоҳу анҳунинг ҳузурига – Мадинаи мунавварага Шом диёридан (Сурия, Фаластин, Ўрдун, Қуддус атрофлари шу ном билан аталади) бир киши келди. Мадина билан Шомнинг орасида минг чақиримдан ошиқроқ масофа бор. Умар ибн Хаттоб розияллоҳу анҳу: “Шомдан нега келдинг?” деб сўраганларида у киши: “Мен ташаҳҳудни яхши билиб, ўрганиб олгани келдим”, деб жавоб беради. Шунда Умар йиғлаб юбордилар, кўзёшларидан соқоллари ҳўл бўлиб кетди. Кейин: “Аллоҳга қасам, Аллоҳдан умид қиламан, Аллоҳ сени ҳеч қачон азобламайди”, дедилар. Яъни, сен битта масалани ўрганиш учун шунча йўл босиб келибсан, машаққат чекибсан, сен учун яхши бир оқибат бор, демоқчилар.\n2553 марта ўқилди\nДругие материалы в этой категории: « Расулуллоҳ соллаллоҳу алайҳи васалламнинг суннатлари (33-қисм): Бозорга кирганда\tХожа Баҳоуддин Нақшбанд »


iPhone X билан юзма-юз: Forbes янги смартфонни синовдан ўтказди\n23:20 / 03.11.2017\niPhone'нинг ўнинчи моделига нисбатан "илк марта" ибораси кўп ишлатилди. Apple жорий йилда бирйўла уч моделини тақдим этди: iPhone 8, iPhone 8 Plus ва iPhone X. Охирги айфон компаниянинг 10 йиллик юбилейига атаб ишлаб чиқарилгани учун орада тўққиз сонини хатлаб ўтишга тўғри келди.\nForbes журнали Apple компанияси музейидан iPhone'нинг юбилейига янги модель иштирокидаги видеолавҳасини тайёрлади. Шунингдек қурилманинг юбилей моделидан фойдаланиш қулайми ёки йўқ - синаб кўрилди.\nApple юқори технологияларга содиқликни сақлаган ҳолда тахминан уч йилда бир марта ўз қурилмалари дизайнини ўзгартиради. Компания 2014 йилда iPhone 6'да қўллаган янги дизайнини ўзгартириш вақти келганди, 8 ва 8 Plus моделлари эса эски шаклда ишлаб чиқарилганди, чунки янги "қиёфа" Х-модель учун сақланган.\niPhone X'нинг олд томонидаги янгиликлардан бохабарсиз, албатта - экрандан бошқа барча ортиқча нарсалар олиб ташланган, ҳатто Home тугмаси ҳам. Кўринишидан замон билан ҳамнафас, бироқ смартфонни қўллаш борасида янги усулларни ўрганишга тўғри келади. Экран диагонали - 5,8 дюйм, яъни iPhone 8 Plus'дан бироз каттароқ, шундай бўлса-да, бу ерда бироз айёрлик ишлатилган - томонлар нисбати ўзгарган. Apple Samsung ортидан нисбатан чўзиқ экранларга ўтди: 16:9 томонлар нисбатидан 2,2:1'га (компания янги смартфони экранининг ўлчамлари - 2436х1125).\nАфтидан, ишлаб чиқарувчилар смартфон экранида ижтимоий тармоқлар ва мессенжерлардаги узундан-узоқ ленталарни кўздан кечиришни мўлжаллашган, чунки у ҳатто фильмлар учун ҳам катта - тавсирнинг ён томонларида тўқ рангли ҳошиялар қолади. iPhone X дисплейи янги ўлчамлар туфайли 8 Plus'никидан узунроқ. Дисплей жуда тиниқ ва бу фақат смартфон ўлчамлари билан изоҳланмайди, бунга OLED-экранлар ҳам сабабдир. Ундаги матн худди қоғозга босиб чиқарилгандек кўринади, фильмлар аввалги моделларга нисбатан янада ранг-баранг, фойдаланувчиларда катта таассурот қолдиради.\nСмартфонни ушлаш қулай ва шу боис қизиқ - келгусида бундан-да йирик версия ишлаб чиқарилармикан ёки Apple шу ўлчамда тўхтармикан? Шуниси ажабланарлики, янги модель билан танишган бир неча респондентдан икки нафари унинг ҳажи катта эканини айтди, ҳолбуки экран Plus модификациядаги смартфонлар экрани билан деярли бир хил.\nЭкранда ишлаш усуллари ўзгарган - зеро энди унда Home тугмаси йўқ. Ики дақиқада ўрганиб олиш мумкин, лекин эски моделларда бошқарув схемаси ўша-ўша.\niPhone X экранининг юқори қисмини трапециясимон қоплама ёпади. Унда Face ID юздан таниш тизимининг динамика ва компонентлари ўрнатилган. Муаллиф Face ID билан ишлар экан, бармоқ излари сканери билан илк танишувини ёдга олди. У қадар мураккаб жараён эмас, ўзингизни космонавтдек ҳис қиласиз - ҳар ҳолда юқори технологиялар олами билан юзма-юз келасиз. Face ID-технологияси яхши ишлайди, лекин аъло даражада деб бўлмайди, зеро аҳён-аҳёнда у номаълум сабабларга кўра эгасини танимай қолмоқда ва кейин пин-код киритишга тўғри келмоқда. Бироқ бу камдан-кам ҳолатларда. Шуниси муҳимки, биз музейда кўрган мактаб ўқувчилари iPhone X'ни блокдан еча олишмади, Apple бежиз "юз биометрияси бармоқ излари сканеридан 20 карра ишончли" деган баёнот билан чиқмагани амалда тасдиғини топди. Face ID пароль функцияси билан чекланиб қолмайди, унда эгасининг имо-ишораларини такрорлайдиган анимация ҳам мавжуд (бу ҳақида компания тақдимотида маълум қилинганди). Ҳозирча бу кўнгилни чоғ қилишнинг бир усули, бироқ келгусида, эҳтимол, бунга ҳам бизнес-қўлланма топилиб қолар. Масалан, чатларда суҳбатдошларнинг ҳис-туйғуларини етказиш учун.\nВидеоролик муаллифларининг сўзларига кўра, iPhone X ҳозирча ишончни оқламоқда. Ҳам орқа, ҳам фронтал камералар жуда яхши суратга олмоқда. Фронтал камерада "Портрет" режимининг мавжудлиги алоҳида диққатга сазовор.\nСутка давомида суратга олиш, веб-серфинг ва мессенжерлар билан ишлаш натижасида iPhone X батареясининг ишончли экани тасдиқланди. Бу доим заряд қурилмасини изламаслик учун муҳим. Смартфоннинг орқа панели 8 ва 8 Plus моделларидаги каби шишадан ишланган, бу эса симсиз заряд модулини интеграциялаш имконини беради.\nApple компанияси iPhone Х моделини олти ва еттинчи моделлар миқдорида ишлаб чиқара олса ва уларни сотса, бу компаниянинг биринчи бўлиб триллион долларлик бозор капитализациясига эришиш имконини оширади. Буларнинг бари эса янги смартфонга 1000 доллар сарфлашга тайёр харидорлар туфайлидир.\nApple видео iPhone Х


36663 Ўқиш режими + -\nДунёга машҳур америкалик хонанда Акон (тўлиқ исми Алиум Дамала Бадара Эйкон Тиам) Маккаи мукаррамага ташриф буюриб, Умра зиёратини амалга оширди. У таассуротларини шундай изоҳлади: "Омадим бор экан, Аллоҳ мени ўз байтига чақирди".\nХонанда инглиз тилидаги турли хил треклари билан танилган, шунингдек, улар орасида реп йўналишидаги қўшиқлар ҳам бор. Акон ўз суҳбатида: "Муваффақиятимнинг сабаби Аллоҳга иймон келтириш ва Исломга эргашишдир", деди.\nУмра зиёратини COVID-19 пандемияси тарқалмай туриб бажаришга улгурган машҳур юлдузнинг Маккада тушган сурати турли ижтимоий медиа платформаларида тезлик билан тарқалди. Кўплаб таниқли Ислом воизлари юлдузнинг расмини ижтимоий тармоқлардаги саҳифаларига жойладилар ва Аконни Каъба ‒ Аллоҳнинг уйида амалга оширган умра зиёрати билан табрикладилар.\nХонанда Маккада яқин дўстларининг оила аъзолари билан кўришди, унинг турли хил одамлар билан тушган кўплаб расмлари ижтимоий тармоқларни забт этди, улар орасида You tubeдаги кўплаб видеолар ҳам турли манбалар томонидан жойлаштирилди.\nАкон Маккада умра қилар экан, аксарият мусулмонлар Аконнинг мусулмон эканлигини билишмас эди. Одамлар унинг Каъбани тавоф қилиб юрганини томоша қилиб ҳайратланиб қарашди. Чунки кўпчилик мусулмонлар Аконни 1973 йил 16 апрелда АҚШнинг Миссури штатининг Сент Луис шаҳрида мусулмон оиласида туғилганини билишмайди.\nУнинг суҳбатлариларидан бири ижтимоий тармоқларда тез тарқалди ва таниқли медиа-шериклар томонидан кенг ёритилди. Бундай суҳбатларнинг бирида Акон: “Ислом – менинг муваффақиятим калити" ёки бошқача қилиб айтганда "Мусулмон эътиқоди – муваффақият калити", дея фикр билдирган эди.\nАкон: “Яратган Қодир Аллоҳим менга қандай ҳам кўп бойлик ато этибди! Мен жаннат аҳлидан бўлишим учун энди уни камбағалларга инфоқ қилишни истайман”, дейди.\nДилноза Мамадалиева таржимаси\nРамазонда нигериялик актриса Адунни Аде Исломни қабул қилди\nҲинд шифокори беморларини Қуръон билан даволаяпти\nДоктор Жагдиш Aнанд Рой Канададаги таниқли офтальмологлардан бири ҳисобланади. Доктор ҳиндуизм динига эътиқод қилади, шунга қарамай у ўзининг клиникасида доимо давоми...\n15:22 / 14.10.2020 626\nАҚШнинг Миннесота штати маркази СентПол шаҳридаги Капитолийда энг яхши ўқитувчи номи қайд этилди. Миннесота штатида бўлиб ўтган Йилнинг энг яхши ўқитувчиси 2020 давоми...\n19:19 / 22.08.2020 934\nАҚШнинг Калифорния штатида жойлашган Rahmah Foundation ташкилоти мустақил таълим ташкилоти ҳисобланади. Ташкилот аъзолари мунтазам равишда бутун дунё муслималари давоми...\n23:04 / 29.07.2020 643\n20:00 / 06.07.2020 1152


Халқ таълими вазирлиги ҳузуридаги икки жамғарма тўғрисидаги нимзомлар тасдиқланди – Газета.uz\nХалқ таълими вазирлиги ҳузуридаги икки жамғарма тўғрисидаги нимзомлар тасдиқланди\nХалқ таълимини ривожлантириш жамғармаси ҳамда бюджетдан ташқари Республика мақсадли китоб жамғармаси тўғрисидаги низомлар тасдиқланди.\n25 феврал 2019, 10:38 Жамият\nҲукумат қарори билан Ўзбекистон Республикаси Халқ таълими вазирлиги ҳузуридаги Халқ таълимини ривожлантириш жамғармаси ҳамда бюджетдан ташқари Республика мақсадли китоб жамғармаси тўғрисидаги низомлар тасдиқланди. Бу ҳақда Адлия вазирлигининг телеграмдаги «Ҳуқуқий ахборот» канали орқали хабар берилди.\nНизомга мувофиқ, Халқ таълимини ривожлантириш жамғармасининг асосий вазифаси Халқ таълими вазирлиги тизимига кирувчи таълим муассасаларини, Меҳрибонлик уйлари, Болалар шаҳарчаларини қуриш учун маблағ жамлаш ҳисобланади.\nБошқарув кенгаши Жамғарманинг юқори органи ҳисобланади, жамғарманинг ижро этувчи дирекцияси ижро органи ҳисобланади.\nДирекция ҳар йили навбатдаги йил учун жамғарманинг даромадлари прогноз режасини тасдиқлайди.\nЖамғарма маблағларидан мактаблар қуриш, реконструкция қилиш ва мукаммал таъмирлаш, шунингдек, мактабларни жиҳозлаш учун фойдаланилади.\nРеспублика мақсадли китоб жамғармасининг асосий вазифаси мактабларнинг кутубхона жамғармалари учун дарсликлар ва ўқув-методик мажмуалар билан таъминлашга қаратилган бюджет маблағлари ва ҳомийлик хайриялари, халқаро молия институтларининг кредит ва грантлари, дарсликларнинг ижара тўловини жамлаш ва улардан самарали фойдаланиш ҳисобланади.\nВасийлик кенгаши жамғарманинг юқори бошқарув органи ҳисобланади ҳамда унинг таркиби ҳукумат томонидан тасдиқланади.\nЖамғарма қуйидагилар учун дарсликлар етказиб беришга маблағ ажратади:\n«Меҳрибонлик» уйлари тарбияланувчилари, жисмоний ёки психик ривожланишида нуқсони бўлган болалар учунихтисослаштирилган мактаблар ва мактаб-интернетларнинг ўқувчилари учун;\nижара асосида бериш учун;


Salaam Times таҳририяти кенгаши\nРоссия президенти Владимир Путин ва Эрон президенти Ҳасан Руҳоний 2017 йил ноябрда Теҳронда Сурия, Яман ва Афғонистон бўйича ҳамкорликни муҳокама қилиш учун учрашдилар. (Кремль)\nКОБУЛ – Москванинг Теҳрон билан тобора мустаҳкамланиб бораётган алоқалари мусулмон оламида мазҳаблараро зиддиятларни кучайтирмоқда ва Эроннинг бузғунчилик фаолияти билан мувофиқлашган ҳолда Кремлнинг ўз таъсирини ошириш ниятини фош этмоқда.\nРоссия президенти Владимир Путин режими Совет Иттифоқи инқирози ва ундан кейинги Россия Федерациясининг халқаро миқёсда иҳоталанишидан сўнг, йиллар давомида Яқин Шарқ, Афғонистон, Марказий Осиё ва бошқа мамлакатларда ўз ўрнини тиклашга ҳаракат қилиб келган.\nСўнгги вақтларда содир бўлган воқеалар Кремль ўз тақдирини Эрон билан боғлашга аҳд қилганини кўрсатмоқда. Афғонистондан Суриягача ва Ямандан Ироққача Эроннинг нифоқ солувчи ва босқинчилик режалари Россия қўллаб-қувватловига сазовор бўлаётгани буни яққол исботлайди.\nАфсуски, мустаҳкамланаётган бу муносабатлар мазкур ҳудудларда яшовчи аҳоли учун аянчли оқибатларга олиб келди.\n15 апрель куни Москвада Эрон мудофаа вазири Амир Ҳотамий бошчилигидаги Эрон ҳарбий делегацияси Россия қуролли кучлари бош штаби раҳбари, генерал Валерий Герасимов раҳбарлигидаги зобитлар билан учрашди. (Эрон мудофаа вазирлиги)\nСурияда олинган суратда Ислом инқилоби қўриқчилари корпуси (ИИҚК) томонидан қўллаб-қувватланган Афғонистоннинг Фотимиюн дивизияси жангчилари акс этган. Улар Сурияда Россия армияси кўмагида Сурия президенти Башар Асад ва Эроннинг мутаассиб манфаатларини ҳимоя қилиш йўлида жанг қилмоқдалар. (File)\nРоссия аскарлари ва самолётлари Хмеймимдаги базада. Улар бу ердан туриб, Эрон томонидан қўллаб-қувватланадиган исёнчи кучлар билан бирга президент Башар Асад режимини ҳимоя қилиш учун курашганлар. (Россия мудофаа вазирлиги)\nРоссия ўтган бир неча йил давомида БМТ Хавфсизлик кенгашида Эрон ва унинг иттифоқчиларини, жумладан Сурия ва Ямандаги хусийларни ҳимоя қилиш учун ўзининг вето ҳуқуқидан ўн мартадан кўпроқ фойдаланди. Суратда Россиянинг БМТдаги вакили Василий Небензя тасвирланган. (Россия Федерациясининг БМТдаги доимий ваколатхонаси)\nРоссиянинг ҳарбий қудрати ва унинг БМТ Хавфсизлик кенгашидаги доимий ўрнидан фойдаланиб , Россия ва Эрон ўн минглаб одамлар ҳаётига зомин бўлган иттифоқ тузди, у миллионлаб одамларни бошпанасиз қолдириб, ҳудудда шундоқ ҳам мўрт ва танг бўлиб турган мазҳаблараро низоларни юзага келтирди.\n«Шиа ҳилолини» қўллаб-қувватлаш\nРоссия ва Эроннинг сўнгги даврдаги ҳамкорлиги Сурия президенти Башар Асад режимини қўллаб-қувватлашдан бошланган. Асад отаси Ҳафиз каби Теҳрон ҳамда Ислом инқилоби қўриқчилари корпуси (ИИҚК) билан анчадан бери яқин алоқада бўлиб келган.\nЭрон Сурияни «Шиа ҳилоли» деб номланган ҳудудда ўз мазҳаби таъсирини кучайтириш учун муҳим қурол сифатида кўради. Шиа ҳилоли – Эрондан Ливангача аҳолисининг кўпчилиги шиалардан иборат бўлган давлатларни ўз ичига олган ҳудуддир.\nХусусан, Эрон учун Сурия қўшни Ливанга ўтиш ва қурол-аслаҳаларни ташиш учун қуруқликдаги канал сифатида хизмат қилади. Теҳрон Ливанда ўзининг азалий душмани – Исроилга қарши курашувчи Ҳизбуллоҳ сиёсий-ҳарбий гуруҳини қўллаб-қувватлаб келади.\nРоссия эса ўз навбатида Сурияни ҳарбий техникалари мижози сифатида қадрлайди ва Суриянинг Тартус шаҳридаги ягона Ўртаер денгизи портига кириш йўлини авайлаб ҳимоя қилади.\nСурияда фуқаролик уруши бошланиши билан, Москва АҚШ ҳозир бўлган ҳудудларда ўзининг ҳарбий қудрати ва лаёқатини қаршиликсиз намойиш этиш ва ўз таъсирини кўз-кўз қилиш имкониятини топди.\nАсад режимини сақлаб қолиш бўйича умумий манфаатнинг мавжудлиги, деярли саккиз йиллик урушдан кейин Россия ва Эроннинг Сурия армиясини қўллаб-қувватлаш учун қурол-аслаҳа, аскарлар ва маблағ юборишига сабаб бўлди.\nБу ёрдам Суриянинг ўзида 500 мингдан ортиқ сурияликнинг ҳаётига зомин бўлди ва миллионлаб одамларни бошпанасиз қолдирди. Бу ўлимлар ва дарбадарлик Асад ва Эроннинг мутаассиб режасига қарши бўлган суннийлар бошига тушди.\nЎшандан бери, Россия-Эрон иттифоқи Эроннинг мутаассиб режа ва мақсадларига хизмат қилиш йўлида анча кенгайди.\nРоссия халқаро майдонда тобора яккаланиб бормоқда, бунга сабаб унинг хорижий мамлакатларда сайловларга аралашиши, , қўшни давлатларга нисбатан тажовузи ва автократик режимларни қўллаб-қувватлашидир. Оқибатда, у шу каби сиёсий танг вазиятдаги иттифоқдошларига, айни ҳолатда Эронга юзланишга мажбур бўлди.\nРоссия ва Эрон анча вақтдан бери «террорга қарши кураш» ниқобини ўзининг мутаассиб ва босқинчилик мақсадларини яшириш учун қўллаб келган.\nИкки мамлакат Сурия мухолифати – ўз халқини газ билан заҳарлаган диктаторга қарши чиққан фуқароларни – «Ислом Давлати» (ИД) ва бошқа экстремистик гуруҳлар билан тенглаштиради.\nРоссия ва Эрон ўз иттифоқи ва «аксилтеррор» ҳийлаларига ҳар қачонгидан ҳам кўпроқ ишонаётган кўринади.\nРоссия вето ҳуқуқидан Эроннинг режасини ҳимоя қилиш мақсадида фойдаланмоқда\nҲарбий ва разведка соҳасидаги ҳамкорликдан ташқари, Россия БМТ Хавфсизлик кенгашининг Эрон ва унга иттифоқдош мамлакатларга қарши резолюцияларини блоклаш учун бир неча маротаба вето қўллаган.\nСурия ҳукуматини ҳимоя қилувчи ўнлаб ветолар, жумладан, режимнинг тинч аҳолига қарши кимёвий қурол ишлатишини қораловчи 10 апрель кунги резолюцияга тўсиқ бўлган ветодан ташқари, Кремль Эронни Яман урушидаги ҳатти-ҳаракатлари учун ҳам жазодан қутқариб қолди.\n26 февраль куни Россия БМТ Хавфсизлик кенгаши резолюцияси йўлига ғов бўлди. Ушбу ҳужжатда Яманда шиалардан иборат исёнчи хусийлар томонидан Эронга тегишли ракеталарнинг қўллангани муносабати билан Эронга босим ўтказилиши кўзда тутилганди.\nБошқа ҳолатда 15 аъзодан иборат кенгаш осонгина қабул қиладиган резолюцияда Теҳрон қўллаб-қувватлайдиган хусий исёнчиларга қурол етказиб беришга нисбатан эмбарго муддатини ва ва Эроннинг ушбу эмбаргони бузганини аниқлаган экспертлар гуруҳи мандатини узайтириш кўзда тутилган эди.\nУнинг ўрнига, Хавфсизлик кенгаши Россия томонидан тайёрланган резолюцияни қабул қилишга мажбур бўлди. Ушбу ҳужжат қурол-яроғ эмбаргоси муддати ва мандатни узайтиришни кўзда тутган бўлса-да, унда Яманда Эрон қуроллари борлиги тилга олинмаган.\n«Икки ёқлама ўйин»\nРоссия Афғонистонда ҳам Эронга шерик бўлиб олган ва эътиборлиси, у ерда ўз мақсадларни амалга ошириш учун суннийларнинг экстремистик гуруҳидан фойдаланади.\nИккала мамлакат ҳам Толибон жангариларини тайёргарликдан ўтказиб, уларни маблағ ва қурол-яроғ билан таъминлаётганига оид далиллар етарли. Толибон эса Ғарб томонидан қўллаб-қувватланаётган Кобул ҳукуматини ағдаришга мойил эканлиги билан машҳурдир.\nРоссия ва унга қарашли оммавий ахборот воситалари томонидан Афғонистондаги вазиятни беқарорлаштириш мақсадида миллатлараро ва динлараро тангликни кучайтиришга уриниш ва мамлакат бўйлаб сохта хабарлар тарқатиш ҳолатлари кузатилмоқда.\nЭроннинг Афғонистондаги элчиси Муҳаммад Реза Баҳромий 2016 йил декабрда Эроннинг Толибон билан алоқалари борлигини тан олганди.\nУшбу эътироф Эроннинг иккиюзламачилик билан маккорона ўйин олиб борганини тасдиқлайди: мамлакат «ваҳҳобий террорчилар»га қарши кураш иддаоси билан Сурия ва Ироққа пул, қурол-яроғ ва аскар жўнатиб, бир вақтнинг ўзида Афғонистондаги Толибонлар – назарий жиҳатдан ўзи қарши бўлган гуруҳга ёрдам бермоқда.\nАфғон расмийлари 2007 йилдаёқ Толибонларга мўлжалланган қурол-яроғ ортилган карвон Афғонистон-Эрон чегарасидан ўтгани ҳақида хабарлар олинганини қайд этган эдилар.\nЯқин-яқингача Толибон жангариларининг Россия ва Эронда ишлаб чиқарилган қуроллардан фойдаланиши ҳолатлари тез-тез учраб турарди.\nРоссия ИДга қарши кураш мақсадида Толибон жангариларини қўллаб-қувватлаётганини айтса-да, афғон расмийларига кўра, Кремль Афғонистон ҳукуматининг хавфсизликка оид чоралари ва терроризмга қарши курашига путур етказмоқда.\nЭрон Россия билан алоқасини яхшилаб бориши керак\nДемак кўпроқ санкциялар жорий қилиш керак\nБунга умуман қўшилмайман, бу хато. Россияга тегинманг! Аксинча, Америка ва Европа давлатлари терроризмни қўллаб қувватлайди. Россия қудратли куч!\nЭркин | 2018-04-29\nРоссия ва Эрон Сурияда ўз манфаатлари учун ҳаракат қилаётган бир пайтда, АҚШ террорчиликка қарши курашни давом эттирмоқда\nСурияда терроризмга қарши кураш ҳақидаги очиқ ваъдаларига қарамай, Россия табиий ресурсларни қазиб олиш билан овора, Эрон эса ўзининг воситачи кучларини мустаҳкамлашга уринмоқда.


Қирғизистон Россия билан коронавирусга қарши вакцина етказиб берилиши юзасидан музокора олиб бормоқда\nҚирғизистон мутассади идоралари коронавирусга қарши вакцина етказиб бериш борасида Россия билан музокоралар олиб бормоқда.\nБу ҳақда ҚР президенти Сооронбай Жээнбеков Жамоатчилик телерадиоэшиттиришлар корпорациясининг «Биринчи радио»сига берган навбатдаги интервьюсида маълум қилди, дея хабар беради унинг матбуот хизмати.\n«Коронавирус инфекцияси инсониятга ҳамон хавф туғдираётган бир вақтда мамлакатимизга вакцинани олиб келиш ўта муҳимдир, - дея Жээнбековдан иҳтибос келтиради президент аппарати. Россия Федерацияси коронавирусга қарши вакцина яратган жаҳондаги биринчи мамлакат бўлди. Хабарларга кўра, айни дамдавакцина клиник синовдан ўтди. Маълум бўлишича, сўнги вақтларда Россияда вакцинани қўллаш бошлаб юборилди. Ишонаман, тез орадавакцина оммавий равишда ишлаб чиқарила бошланади».\n11 август куни Россия президенти Владимир Путин COVID-19га қарши жаҳонда илк бор Россия вакцинаси рўйхатдан ўтганлиги борасида баёнот берди. Препарат «Спутник V» номини олди. Фармацевтика компаниялариклиник синовларнинг учинчи босқичи якунланмагунга қадар вакцинани рўйхатга олмасликка чақирган эди. «Справочник врача» (“Шифокор маълумотномаси”) сервиси томонидан ўтказилган сўровда иштирок этганларнинг ярмидан кўпи вакцинага ишончсизлик билан қарашган.\nАйни дамда вакцина рўйхага олиш синовидан ўтмоқда, унда жами 40 минг киши иштирок этиши керак. Шуни таъкидлаш керакки, унда иштирок этганларнинг чорак қисми ҳақиқий препарат ўрнигаплацебо(дорига ўхшаш зарарсиз модда) олади. Рўйхатга олиш синовлари икки ойдан олти ойгача давом этади.


Стартаплар учун инкубация ва акселерация дастурлари\nВазирлар Маҳкамасининг қарорига асосан лойиҳавий маҳсулотлар ва ахборот технологияларига технологик парк (кейинги ўринларда – технопарк) ташкил этилган эди. ”Технопарклар фаолиятини ташкил этиш тўғрисида” ги низом технопаркнинг барча фаолиятини, жумладан молиялаш учун истиқболли стартап-лойиҳаларни танлаш, инкубация ва акселерация дастурларидаги иштирокини белгилаб беради.\nТехнопарк нима учун керак\nТехнопарк фаолиятининг асосий йўналишлари қуйидагилар ҳисобланади:\nАхборот технологияси соҳасида рақобатбардош маҳсулот ва хизматларни яратиш ва ишлаб чиқиш учун шарт-шароитлар ҳозирлаш, уларни ички ва ташқи бозорларга олиб чиқиш, инновацион ишланмаларни рағбатлантириш;\nТехнопарк резидентларига зарур инфратузилмани, шу жумладан уларга молиявий, маркетинг, ҳуқуқий ва консалтинг хизматлари, шу каби акселерация лойиҳалари бўйича хизмат кўрсатиш учун замонавий лабораторияларни тақдим этиш;\nВенчурлик молиялаштириш асосида стартап-лойиҳаларни амалга оширишда, шу жумладан янги иш бошлаётган ва кичик хусусий корхоналарга ахборот технологиялари соҳасидаги инновацион фаолият натижаларини тижоратлаштиришда кўмаклашиш;\nЛойиҳаларни ҳаётга биргаликда, жумладан замонавий технологиялар ва дастурий маҳсулотларни ўзгартириш ҳисобига татбиқ этишга, маҳаллий ва хорижий инвесторларни жалб қилишда резидентларга кўмаклашиш;\nЮқори технологияли маҳсулот ва хизматларни ишлаб чиқариш тизимини йўлга қўйиш учун илмий, илмий-тадқиқот, ўқув ва ишлаб чиқариш ташкилотлари фаолиятидаги интеграцияни кучайтириш;\nАхборот технологияси соҳасида замонавий юқори малакали мутахассислар синфини шакллантириш мақсадида аҳолини ва, айниқса ёшларни ўқитишни ташкил этиш;\nАхборот технологиялари соҳасида етакчи компаниялар ва уларнинг мутахассислари иштирокида мастер-класслар, тренинглар ва малака ошириш курслари, шунингдек илмий-амалий конференциялар ва семинарлар ташкил этиш.\nТехнопарк резидентлари учун имтиёз ва преференциялар\nЎзбекистон Республикаси Президентининг 2017 йил 30 июндаги ПФ-5099 Фармонида Инновация марказлари учун кўзда тутилган имтиёзлар. Ушбу имтиёзлар қуйидагича қўлланилади:\nсолиқ ва бошқа мажбурий тўловлар бўйича — юридик шахс резидентларнинг Ягона реестрига қўшилган ҳисобот давридан кейин келувчи ойнинг 1- санасидан бошлаб;\nбожхона тўловлари бўйича — Ўзбекистон Республикаси Иқтисодиёт ва саноат вазирлиги ҳузуридаги “Лойиҳалар ва импорт контрактларини комплекс экспертиза қилиш маркази” ДУКнинг ижобий хулосасини олган кундан бошлаб божхона тўловларига имтиёзларни қўллаш билан Ўзбекистон Республикаси ҳудудига олиб келинадиган (импорт қилинадиган) товарлар рўйхати комплекс экспертизаси якунига қадар.\nСтартап лойиҳаларни молиялаш\nСтартап-лойиҳаларни молиялаш Жамғарма томонидан беғараз асосда пул маблағлари ажратиш билан амалга оширилади.\nСтартап-лойиҳаларни амалга ошириш учун зарур шарт-шароитларни яратиш иши ўз доирасига ишлаш учун хоналар, жиҳозлар ажратиш, тезкор интернет билан таъминлаш ва бошқаларни қамраб олади, бу иш Дирекция билан стартап-лойиҳа ташаббускори ўртасидаги шартномада қайд этилган маслаҳат тариқасидаги қўллаб-қувватлаш ёки стартап-лойиҳа ташаббускори — юридик шахс ҳисобидан мақсадли пул маблағи ўтказиб бериш билан амалга оширилади.\nСтартап-лойиҳаларни молиялаш ўз доирасига венчур молиялашни ҳам олади, бу ҳолда Дирекция стартап-лойиҳа муассислари таркибига киради. Дирекция улушининг шакли ва миқдори, ҳиссаларнинг тақсимланиши Жамғарма, Дирекция ва стартап-лойиҳа ташаббускори ўртасида молиялаш ва қўллаб-қувватлаш шартлари тўғрисидаги шартномада баён этилади.\nДирекция ва стартап-лойиҳа ташаббускори бундан кейинги ўзаро алоқани, ўзаро ҳисоб-китобларни, шунингдек стартап-лойиҳа ташаббускори қонунчиликка мувофиқ тасдиқлаган Дирекциянинг юридик шахс таъсисчилари таркибидан чиқиш тартибини мустақил белгилаб олишлари керак.\nЭксперт комиссиясининг ижобий хулосаси стартап-лойиҳани молиялаш учун асос бўлиб хизмат қилади.\nИнкубация ва акселерация дастури\nСтартап-лойиҳанинг инкубация ва акселерация дастуридаги иштироки процедураси ва мақсадга мувофиқлиги Дирекция томонидан белгиланади.\nДирекция Эксперт комиссиясининг қарорига асосан Дирекция ва стартап-лойиҳа ташаббускори ўртасида тузилган шартномага мувофиқ қабул қилинган, стартап-лойиҳа инкубация ёки акселерация дастурида ва мазкур Низомда кўзда тутилган талабларни бажармаганида стартап-лойиҳа ташаббускорини чиқариб ташлаш ҳуқуқига эга.\nБаъзи стартап-лойиҳаларда тақдим этилган моҳир мутахассислар, соҳа бўйича катта иш тажрибасига ва маслаҳатлар бериш имкониятига эга бўлган менторлар эксперт комиссияси томонидан стартап-лойиҳадан чиқариб олинмоқда.\nБаъзи стартап-лойиҳаларни илгарига ривожлантиришда менторларнинг стартап-лойиҳа ташаббускори ва ментор ўрталаридаги шартномада кўзда тутилган шартларга мувофиқ молиявий манфаатлари бўлиши ҳам мумкин.


ОБОДЛИК КЎНГИЛДАН БОШЛАНАДИ – EkoPress\nБугунги кунда дунё миқёсида чиқиндилар муаммоси энг долзарб экологик масалалардан бирига айланиб бормоқда. Таҳлиллар шуни кўрсатмоқдаки, сўнгги йилларда маиший чиқиндилар кўлами тобора ортиб боряпти. Асосий муаммо бундагина эмас, ана шу чиқиндиларнинг белгиланмаган жойга ташлаб кетилиши, аҳоли ўртасида экологик маданиятнинг етишмаслиги кишини ташвишга солади.\nХалқимизда поклик – саломатлик, қут-бараканинг асосий омили сифатида алоҳида аҳамиятга эга. Хусусан, атроф-муҳит мусаффолиги, шаҳар ва қишлоқлар ободлиги, кўча ва гузарларнинг саранжом-саришталигини таъминлаш азалий қадриятлардан саналади. Кўчага чиқинди ташламаслик, сувга ахлат супурмаслик, жамоат жойларини ифлослантирмаслик фарзанд тарбиясидаги асосий жиҳатлардан ҳисобланган.\nШунга қарамай, бугун жойларда чиқиндилар билан боғлиқ муаммолар тобора жиддийлашиб боряпти. Бу борадаги вазиятни ижобий томонга ўзгартириш учун қатор амалий ишлар қилиняпти. Хусусан, бугун жойларда фаолият олиб бораётган “Тоза ҳудуд” давлат унитар корхонаси ва унинг шаҳар туман филиаллари жамоаси томонидан чиқиндиларни ўз вақтида ташиб кетиш борасида тизимли фаолият олиб бориляпти. Айни йўналишда корхонанинг Марҳамат тумани филиалида ҳам эътиборга лойиқ натижалар бор.\n– “Тоза ҳудуд” корхонаси Марҳамат филиали тумандаги 17 та маҳалла фуқаролар йиғинлари аҳолисига хизмат қилмоқда, – дейди филиал раҳбари Раззоқберди Холдоров. – Бунинг учун 9 та махсус автомашиналар хизматидан фойдаланамиз. Фаолият давомида аҳолининг талаб истаклари асосида иш ташкил қилиб хизмат ҳудудидаги ахлат ва чиқиндиларни белгиланган режа асосида, ўз вақтида ташиб кетишга эришиляпти. Бунинг натижасида хизмат сифати ҳамда корхонага тушадиган маблағ миқдори ҳам ортиб боряпти. Мисол учун, ўтган йилнинг ўрталарида ҳам ойлик тушумлар миқдори ўртача 24 миллион сўм бўлгани ҳолда йил охирига келиб мазкур кўрсаткич 80 миллион сўмгача кўтарилди.\nАйни натижа чегара эмас. Яқин кунларда туманда филиал ходимлари учун янги қурилган бино, махсус автомашиналар учун автогараж фойдаланишга топширилади. Ушбу замонавий бинода барча мутахассислар, ходимлар учун зарур шароитлар яратилади. Бу албатта иш самарадорлигини янада ошириш имконини беради.Табиийки, ўз навбатида филиалнинг хизмат ҳудуди ҳам кенгаяди.\n-Туманимизда 48 та маҳаллада 170 мингдан зиёд аҳоли истиқомат қилади, – дейди фуқароларнинг ўзини ўзи бошқариш органлари фаолиятини мувофиқлаштириш бўйича Марҳамат тумани кенгаши раисининг биринчи ўринбосари Адҳамжон Қўчқоров. – “Тоза ҳудуд” корхонаси туман филиали хизмат кўрсатаётган маҳаллаларда ахлат ва чиқиндиларни ўз вақтида ташиб кетиш борасида ҳеч қандай муаммо учрамайди. Боиси, филиал раҳбари аввал маҳалла фуқаролар йиғини раиси бўлиб ишлагани боис бу тизимни яхши тушунади, ўзини ўзи бошқариш органлари раҳбарлари билан доимий ҳамкорликда иш олиб боради. Бундан кўриниб турибдики, филиалнинг хизмат ҳудудини кенгайтириш айни муддао бўларди.\nҲа, бугун “Тоза ҳудуд” корхонаси Марҳамат тумани филиали ходимларининг масъулияти янада ортган. Яқинда ёғиб ўтган қордан сўнг жойлардаги чиқиндиларни ўз вақтида ташиб кетиш талаб этилади. Бунинг учун филиалда ҳар бир махсус автомашинадан самарали фойдаланиляпти. Улар юриб ўтган манзиллар, кўча ва гузарларда эса ободлик, саришталик ҳукмрон. Зеро, айни ободлик кўнгилларни ҳам шод этувчи асосий омилдир.\nАндижон вилояти “Тоза ҳудуд”\nДУК бўлим бошлиғи.\nPrevious САЙЛОВ ЯКУНИ ЭЪЛОН ҚИЛИНДИ\nNext САРИШТАЛИК САБАБЧИЛАРИГА САҲОВАТ


Совуқ уруш остонасида: АҚШ ДРСМД билан таъқиқланган ракетани синовдан ўтказди - 14.12.2019, Sputnik Ўзбекистон\nИлгарироқ бу ракеталар ўрта ва яқин масофага учувчи ракеталар ҳақидаги шартнома (ДРСМД) билан таъқиқланган эди. Август ойида Вашингтон ушбу келишувдан бир... 14.12.2019, Sputnik Ўзбекистон\nПентагон раҳбари Марк Эспер ерда жойлаштирилган ноядровий баллистик ракетани муваффақиятли синовдан ўтказгани ҳақида эълон қилди.\nИлгарироқ бу ракеталар ўрта ва яқин масофага учувчи ракеталар ҳақидаги шартнома (ДРСМД) билан таъқиқланган эди. Россия ва АҚШ ушбу битимни 1987 йилда имзолашган, аммо жорий йилнинг августида Вашингтон бирёқлама тартибда ушбу келишувдан чиққан эди.\nТафсилотлар ушбу видеомизда.


ЎФА президенти Катанец бошчилигидаги МТЖ футболчилари билан учрашди\n3 июнь, 07:49\n8-14 июнь кунлари Наманган шаҳрида 2023 йили бўлиб ўтадиган Осиё кубогининг саралаш босқич беллашувлари ўтказилади. Бугун Тошкентдаги йиғин якунида Ўзбекистон футбол ассоциацияси президенти Абдусалом Азизов миллий терма жамоа аъзолари билан учрашди.\nРасмий ўйинлар олдидан Абдусалом Абдумавлонович миллий жамоа олдида турган кейинги мусобақалар масъулияти, мухлисларни чиройли ғалабалар билан хурсанд қилиш муҳимлигини айтиб ўтди. Сречко Катанец жамоани расмий ўйинларга етарлича тайёрлаб, энди натижа қайд этиш вақти келгани таъкидланди.\nФутболимиз раҳбари шунингдек, футболчи ва мураббийлар билан ўтган суҳбатда ижобий натижаларга эришиш учун ЎФА томонидан барча зарур шароитлар тақдим этилиши маълум қилинди. Ўз ўрнида жамоамизнинг бир қатор етакчи футболчилари ўз фикрларини билдириб ўтишди.\nСречко Катанец шу вақт ичида терма жамоамиз билан яхши тайёргарлик ўтагани ва рақибларга қарши максимал эътибор билан ўйнаб натижага эришиш мумкинлигини айтиб ўтди. Қисқа муддат ичида учта ўйинда иштирок этадиган футболчиларнинг жисмоний ҳолатини юқори даражада ушлаш учун тиббий штабга ҳам керакли кўрсатмалар берилди.\nЎФА матбуот хизмати